2001D0264 — FI — 23.07.2005 — 002.001

Tämä asiakirja on ainoastaan dokumentointitarkoituksiin. Toimielimet eivät vastaa sen sisällöstä.

►B NEUVOSTON PÄÄTÖS, tehty 19 päivänä maaliskuuta 2001, neuvoston turvallisuussääntöjen vahvistamisesta (2001/264/EY) (EYV L 101, 11.4.2001, p.1)

Muutettu:









▼B

NEUVOSTON PÄÄTÖS,

tehty 19 päivänä maaliskuuta 2001,

neuvoston turvallisuussääntöjen vahvistamisesta

(2001/264/EY)







EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 207 artiklan 3 kohdan, ottaa huomioon 5 päivänä kesäkuuta 2000 tehdyn neuvoston päätöksen 2000/396/EY, EHTY, Euratom neuvoston työjärjestyksen vahvistamisesta ( 1 ) ja erityisesti sen 24 artiklan, sekä katsoo seuraavaa: (1) Neuvoston toimintojen kehittämiseksi luottamuksellisuutta edellyttävillä aloilla on asianmukaista perustaa kattava neuvostoa, sen pääsihteeristöä ja jäsenvaltioita koskeva turvallisuusjärjestelmä. (2) Tällaisessa järjestelmässä olisi koottava yhteen säädökseen tätä alaa koskevien kaikkien aikaisempien päätösten ja säännösten asiasisältö. (3) Suurin osa CONFIDENTIEL UE- tai sitä luottamuksellisemman turvaluokan EU-tiedoista koskee käytännössä yhteistä turvallisuus- ja puolustuspolitiikkaa. (4) Turvallisuusjärjestelmän tehokkuuden varmistamiseksi jäsenvaltioiden on liityttävä sen toimintaan toteuttamalla tarpeelliset kansalliset toimenpiteet tämän päätöksen säännösten noudattamiseksi, kun niiden toimivaltaiset viranomaiset ja virkamiehet käsittelevät EU:n turvaluokiteltuja tietoja. (5) Neuvosto panee tyytyväisenä merkille komission aikovan tämän päätöksen soveltamispäivään mennessä ottaa käyttöön liitteiden mukainen kattava järjestelmä unionin päätöksentekomenettelyn kitkattoman toiminnan varmistamiseksi. (6) Neuvosto korostaa sitä, että Euroopan parlamentti ja komissio on tarvittaessa saatava mukaan noudattamaan niitä luottamuksellisuutta koskevia sääntöjä ja vaatimuksia, jotka ovat välttämättömiä unionin ja sen jäsenvaltioiden etujen suojelemiseksi. (7) Tämä päätös tehdään sanotun kuitenkaan rajoittamatta perustamissopimuksen 255 artiklan ja sen täytäntöönpanevien välineiden soveltamista. (8) Tämä päätös tehdään sanotun kuitenkaan rajoittamatta jäsenvaltioiden olemassa olevien käytäntöjen soveltamista niiden ilmoittaessa kansallisille parlamenteilleen unionin toimista, sekä katsoo seuraavaa: ON PÄÄTTÄNYT SEURAAVAA:







1 artikla

Hyväksytään liitteessä olevat neuvoston turvallisuussäännöt.

2 artikla

1. Korkeana edustajana toimiva pääsihteeri toteuttaa asianmukaiset toimenpiteet sen varmistamiseksi, että neuvoston pääsihteeristön virkamiehet ja muu henkilöstö, pääsihteeristön ulkopuoliset toimeksisaajat ja pääsihteeristössä avustajina toimivat henkilöt noudattavat EU:n turvaluokiteltuja tietoja käsitellessään 1 artiklassa tarkoitettuja säännöksiä, ja että niitä noudatetaan myös neuvoston tiloissa ja EU:n hajautetuissa erillisvirastoissa ( 2 ).

2. Jäsenvaltiot toteuttavat asianmukaiset toimenpiteet kansallisten järjestelyjensä mukaisesti sen varmistamiseksi, että niiden yksiköissä ja tiloissa työskentelevät seuraavat henkilöt noudattavat 1 artiklassa tarkoitettuja säännöksiä käsitellessään EU:n turvaluokiteltuja tietoja:

a) jäsenvaltioiden pysyvien Euroopan unionissa olevien edustustojen jäsenet sekä neuvoston tai sen elinten kokouksiin tai muihin neuvoston toimiin osallistuvat kansallisten valtuuskuntien jäsenet;

b) muut jäsenvaltioiden kansallisiin hallintoihin kuuluvat henkilöt, jotka käsittelevät EU:n turvaluokiteltuja tietoja riippumatta siitä, ovatko he palveluksessa jäsenvaltioiden alueella tai ulkomailla; ja

c) EU:n turvaluokiteltuja tietoja käsittelevät jäsenvaltioiden ulkopuoliset toimeksisaajat ja lähetetyt työntekijät.

Jäsenvaltioiden on ilmoitettava toteutetuista toimenpiteistä viipymättä neuvoston pääsihteeristölle.

3. Edellä 1 ja 2 kohdassa tarkoitetut toimenpiteet on toteutettava ennen 30 päivää marraskuuta 2001.

3 artikla

Korkeana edustajana toimiva pääsihteeri voi toteuttaa liitteen II osan I jakson 1 ja 2 kohdan mukaisia toimenpiteitä noudattaen liitteen I osassa olevia turvallisuutta koskevia perusperiaatteita ja vähimmäisvaatimuksia.

4 artikla

Tällä päätöksellä korvataan sen soveltamispäivästä alkaen

a) neuvoston päätös 98/319/EY, tehty 27 päivänä huhtikuuta 1998, neuvoston hallussa olevien luokiteltujen tietojen saamiseen oikeutettuja neuvoston pääsihteeristön virkamiehiä ja muuta henkilöstöä koskevasta lupamenettelystä ( 3 );

b) korkeana edustajana toimivan pääsihteerin päätös, tehty 27 päivänä heinäkuuta 2000, neuvoston pääsihteeristössä sovellettavista luokiteltuja tietoja koskevista suojaustoimenpiteistä ( 4 );

c) neuvoston pääsihteerin päätös N:o 433/97, tehty 22 päivänä toukokuuta 1997, Cortesy-verkon toiminnasta vastaavien virkamiesten luotettavuusselvityksestä.

5 artikla

1. Päätöstä noudatetaan siitä päivästä, jona se julkaistaan.

2. Sitä sovelletaan 1 päivästä joulukuuta 2001.









LIITE

EUROOPAN UNIONIN NEUVOSTON TURVALLISUUSSÄÄNNÖT

SISÄLLYSLUETTELO

I OSA

Turvallisuutta koskevat perusperiaatteet ja vähimmäisvaatimukset

II OSA…

I JAKSO

Euroopan unionin neuvoston turvallisuusorganisaatio…

II JAKSO

Turvaluokat ja merkinnät…

III JAKSO

Turvaluokittelun hallinnointi…

IV JAKSO

Fyysinen turvallisuus…

V JAKSO

Tarpeellisuusperiaatetta ja luotettavuusselvitystä koskevat yleissäännöt…

VI JAKSO

Pääsihteeristön virkamiehiin ja muuhun henkilöstöön sovellettava luotettavuusselvitysmenettely…

VII JAKSO

EU:n turvaluokitellun aineiston valmistelu, jakelu, toimittaminen, varastointi ja hävittäminen…

VIII JAKSO

TRÈS SECRET UE / EU TOP SECRET -rekisterit…

IX JAKSO

Turvatoimet, joita sovelletaan sellaisten neuvoston tilojen ulkopuolella pidettävien erityiskokousten aikana, joissa käsitellään arkaluonteisia asioita…

X JAKSO

Turvallisuussääntöjen rikkominen tai EU:n turvaluokiteltujen tietojen vaarantaminen…

XI JAKSO

Tietotekniikka- ja tietoliikennejärjestelmissä käsiteltävien tietojen suojaus…

XII JAKSO

EU:n turvaluokiteltujen tietojen luovuttaminen kolmansille valtioille tai kansainvälisille järjestöille…

Lisäykset

Lisäys 1

Kansallisten turvallisuusviranomaisten luettelo…

Lisäys 2

Kansallisten turvaluokkien vertailu…

Lisäys 3

Luokitteluohjeet

Lisäys 4

Ohjeet EU:n turvaluokiteltujen tietojen luovuttamisesta kolmansille valtioille tai kansainvälisille järjestöille — Tason 1 yhteistyö…

Lisäys 5

Ohjeet EU:n turvaluokiteltujen tietojen luovuttamisesta kolmansille valtioille tai kansainvälisille järjestöille — Tason 2 yhteistyö…

Lisäys 6

Ohjeet EU:n turvaluokiteltujen tietojen luovuttamisesta kolmansille valtioille tai kansainvälisille järjestöille — Tason 3 yhteistyö…

I OSA

TURVALLISUUTTA KOSKEVAT PERUSPERIAATTEET JA VÄHIMMÄISVAATIMUKSET

JOHDANTO

1. Näillä säännöksillä säädetään niistä turvallisuutta koskevista perusperiaatteista ja vähimmäisvaatimuksista, joita neuvoston, neuvoston pääsihteeristön, jäsenvaltioiden ja Euroopan unionin hajautettujen virastojen (jäljempänä ”EU:n hajautetut virastot”) on noudatettava, jotta turvallisuus on taattu ja voidaan olla vakuuttuneita siitä, että yhteiset suojausvaatimukset on vahvistettu.

2. Ilmaisulla ”EU:n turvaluokitellut tiedot” tarkoitetaan mitä tahansa tietoa tai aineistoa, jonka luvaton ilmitulo vahingoittaisi eri tavoin EU:n tai jonkin sen jäsenvaltion etuja riippumatta siitä, onko tällainen tieto peräisin EU:n sisältä vai onko se saatu jäsenvaltioilta, kolmansilta valtioilta vai kansainvälisiltä järjestöiltä.

3. Näissä säännöissä tarkoitetaan: a) ”asiakirjalla” mitä tahansa kirjettä, ilmoitusta, pöytäkirjaa, raporttia, muistiota, signaalia/viestiä, luonnosta, valokuvaa, diakuvaa, filmiä, karttaa, taulukkoa, suunnitelmaa, lehtiötä, monistuspaperia, hiilipaperia, kirjoituskoneen tai kirjoittimen värinauhaa, nauhurin nauhaa, kasettia, tietokoneen levykettä, CD-romia tai muuta fyysistä välinettä, jolle on tallennettu tietoa; b) ”aineistolla” edellä a alakohdassa määriteltyä ”asiakirjaa” sekä mitä tahansa joko tuotettua tai tuotannossa olevaa laitetta tai keinoa.

4. Turvallisuuden olennaisimmat tavoitteet ovat seuraavat: a) EU:n turvaluokiteltujen tietojen suojaaminen vakoilulta, vaarantamiselta ja luvattomalta ilmitulolta; b) tieto- ja tietoliikennejärjestelmissä ja -verkoissa käsiteltävien EU:n tietojen suojaaminen tietojen eheyteen ja käyttömahdollisuuksiin liittyviltä uhilta; c) niiden tilojen suojaaminen sabotoinnilta ja tahalliselta vahingoittamiselta, joissa EU:n tietoja säilytetään; ja d) suojaamisen epäonnistuessa vahinkojen arviointi, niiden seuraamusten rajoittaminen ja tarpeellisten korjaavien toimenpiteiden toteuttaminen.

5. Taattu turvallisuus perustuu seuraaviin seikkoihin: a) jokaisessa jäsenvaltiossa on kansallinen turvallisuusorganisaatio, joka vastaa siitä, että i) vakoilua, sabotointia, terrorismia ja muuta haitallista toimintaa koskevat tiedot kerätään ja rekisteröidään; ja että ii) jäsenvaltion hallitukselle ja sitä kautta neuvostolle annetaan tietoa turvallisuusuhkien luonteesta ja keinoista suojautua niitä vastaan; b) jokaisessa jäsenvaltiossa ja neuvoston pääsihteeristössä on tietojen teknisestä turvallisuudesta vastaava tekniikkaviranomainen, jonka vastuulla on työskennellä turvallisuusviranomaisten kanssa tietojen hankkimiseksi ja neuvojen antamiseksi turvallisuutta uhkaavista teknisistä seikoista ja keinoista suojautua niitä vastaan; c) hallituksen yksiköt, virastot ja asiaan kuuluvien neuvoston pääsihteeristön yksiköt tekevät säännöllistä yhteistyötä, jotta päätettäisiin ja tarvittaessa suositeltaisiin, i) mitä tietoja, voimavaroja ja laitteita on suojeltava; ja ii) mitä yhteisiä suojelun vakio-ohjeita on otettava käyttöön.

6. Luottamuksellisuuden säilyttäminen edellyttää huolellisuutta ja kokemusta valittaessa suojattavaksi tarkoitettua tietoa ja aineistoa ja arvioitaessa sitä, minkä tasoista suojausta ne edellyttävät. On olennaisen tärkeää, että suojauksen taso on sitä korkeampi, mitä ratkaisevampi tehtävä suojattavalla yksittäisellä tiedolla ja aineistolla turvallisuuden kannalta on. Kitkattoman tiedonkulun varmistamiseksi on toteutettava toimenpiteitä yliluokituksen välttämiseksi. Nämä periaatteet voidaan toteuttaa luokittelujärjestelmällä: suunniteltaessa ja järjestettäessä toimia vakoilun, sabotoinnin, terrorismin ja muiden uhkien torjumiseksi olisi noudatettava samaa luokittelujärjestelmää, jotta tärkeimpiä tiloja, joissa turvaluokiteltuja tietoja säilytetään, ja näiden tilojen herkimpiä alueita suojeltaisiin tehokkaimmin.

PERUSPERIAATTEET

7. Turvatoimet a) Turvatoimien on koskettava kaikkia, joilla on pääsy turvaluokiteltuihin tietoihin, turvaluokiteltuja tietoja sisältäviin tiedotusvälineisiin, kaikkiin tiloihin, joissa tällaisia tietoja säilytetään, ja tärkeisiin laitoksiin. b) Turvatoimet on suunniteltava niin, että niiden avulla voidaan paljastaa ja vapauttaa tehtävistään tai siirtää muihin tehtäviin henkilöt, joiden aseman vuoksi turvaluokiteltujen tietojen ja tilojen, joissa niitä säilytetään, turvallisuus voisi vaarantua. c) Turvatoimilla on estettävä luvaton pääsy turvaluokiteltuihin tietoihin ja tiloihin, joissa niitä säilytetään. d) Turvatoimilla on varmistettava se, että luokiteltuja tietoja levitetään ainoastaan tarpeellisuusperiaatteen pohjalta: tämä on olennaista kaikkien turvallisuusnäkökohtien kannalta. e) Turvatoimilla on varmistettava tietojen eheys (eli estettävä tietojen turmeleminen, luvaton muuttaminen tai luvaton poistaminen) ja käyttömahdollisuudet (oikeutta tutustua tietoihin ei kielletä tietoa tarvitsevilta ja tiedonsaantiin luvan saaneilta) riippumatta siitä, ovatko tiedot luokiteltuja vai eivät. Tämä koskee erityisesti sähkömagneettisesti säilytettäviä, käsiteltäviä tai lähetettäviä tietoja.

TURVALLISUUSORGANISAATIO

Yhteiset vähimmäisvaatimukset

8. Neuvoston ja jäsenvaltioiden on varmistettava se, että kaikki hallinnon ja/tai hallituksen yksiköt, muut EU:n toimielimet, virastot ja toimeksisaajat noudattavat turvallisuutta koskevia vähimmäisvaatimuksia, jotta voidaan luottaa siihen, että EU:n turvaluokiteltuja tietoja käsitellään kaikkialla yhtä huolellisesti. Vähimmäisvaatimuksiin on kuuluttava arviointiperusteet henkilöstön luotettavuuden selvittämiseksi ja menettelyt EU:n turvaluokiteltujen tietojen suojaamiseksi.

HENKILÖISTÄ RIIPPUVA TURVALLISUUS

Henkilöstön luotettavuuden selvittäminen

9. Kaikkien, jotka pyytävät saada CONFIDENTIEL UE tai sitä luottamuksellisemman turvaluokan tietoja, luotettavuus on selvitettävä asiaan kuuluvalla tavalla ennen luvan myöntämistä. Tällainen selvitys on tehtävä myös niiden henkilöiden osalta, joiden tehtäviin kuuluu turvaluokiteltuja tietoja sisältävien tieto- tai tietoliikennejärjestelmien tekninen käyttö tai kunnossapito. Selvitys on suunniteltava sellaiseksi, että tietystä henkilöstä voidaan sanoa, että a) hän on ehdottoman luotettava; b) hän on luonteeltaan ja harkintakyvyltään niin luja, että hänen käsiteltäväkseen voidaan epäilyksettä uskoa turvaluokiteltuja tietoja; tai että c) hän saattaa olla altis ulkoiselle tai muista lähteistä peräisin olevalle painostukselle esimerkiksi sen vuoksi, että hän on asunut sellaisessa paikassa tai omannut sellaisia yhteyksiä, jotka saattavat muodostaa tietoturvariskin. Erityisen perusteellisesti on tarkastettava sellaisten henkilöiden luotettavuus, d) joille on tarkoitus sallia pääsy TRÈS SECRET UE / EU TOP SECRET -turvaluokan tietoihin; e) jotka ovat sellaisessa asemassa, että heidän tehtäviinsä kuuluu päästä säännöllisesti huomattavaan määrään SECRET UE -turvaluokan tietoja; ja f) joilla on tehtäviensä vuoksi oikeus päästä EU:n tehtävien kannalta oleellisiin tieto- tai tietoliikennejärjestelmiin ja joilla on näin tilaisuus päästä luvatta suureen määrään EU:n turvaluokiteltua tietoa tai aiheuttaa EU:n tehtäville teknisen sabotoinnin kautta vakavaa vahinkoa. Edellä d, e ja f alakohdissa kuvattujen olosuhteiden ollessa kyseessä on käytettävä mahdollisimman tehokkaasti hyväksi taustatutkimustekniikkaa.

10. Jos henkilöitä, joilla ei ole tehtävien mukaista valtuutusta päästä tietoihin, on määrä ottaa palvelukseen tehtäviin, joissa he voivat päästä EU:n turvaluokiteltuihin tietoihin (kuten lähetit, turvamiehet, kunnossapitohenkilöstö ja siivoojat jne.), heidän luotettavuutensa on ensin asiaan kuuluvasti selvitettävä.

Luotettavuusselvitysrekisteri

11. Kaikkien yksiköiden, elinten tai virastojen, joissa käsitellään EU:n turvaluokiteltuja tietoja tai joissa käytetään tehtävien kannalta oleellisia tieto- ja tietoliikennejärjestelmiä, on pidettävä rekisteriä palvelukseen otetun henkilöstön luotettavuusselvityksistä. Luotettavuusselvitys on tarvittaessa tarkistettava sen varmistamiseksi, että se on kyseisen henkilön nykyisten tehtävien kannalta riittävä. Luotettavuusselvitys on tarkistettava uudelleen ensisijaisen kiireellisesti, jos saadaan uusia tietoja, joiden mukaan henkilön työskentely turvaluokiteltujen tietojen parissa ei enää ole turvallisuusetujen mukaista. Kyseisen yksikön, elimen tai viraston esimiehen on pidettävä luotettavuusselvitysrekisteriä.

Henkilöstölle annettavat turvallisuusohjeet

12. Henkilöille, jotka on otettu palvelukseen sellaiseen asemaan, jossa he voisivat päästä turvaluokiteltuihin tietoihin, on annettava heti aluksi ja säännöllisin väliajoin tarkat ohjeet turvatoimien tarpeellisuudesta ja niiden täytäntöönpanomenettelyistä. Yksi hyödyllinen menettely on edellyttää, että kaikki tällaiset henkilöt todistavat kirjallisesti, että he ymmärtävät täysin tehtäviensä kannalta olennaiset turvallisuusvaatimukset.

Johdon velvollisuudet

13. Johdon velvollisuus on tietää, ketkä kyseisen johdon alaisuudessa olevasta henkilöstöstä työskentelevät turvaluokiteltujen tietojen parissa tai voivat päästä yksikön tehtävien kannalta olennaisiin tieto- ja tietoliikennejärjestelmiin, ja johdon on pidettävä kirjaa ja raportoitava kaikista tapahtumista tai ilmeisistä puutteista, jotka voivat vaikuttaa turvallisuuteen.

Henkilöstön oikeudellinen asema turvallisuusasioissa

14. On otettava käyttöön menettelyt sen varmistamiseksi, että henkilöä koskevien kielteisten seikkojen tullessa ilmi määritellään, onko hän tekemisissä turvaluokiteltujen tietojen kanssa tai sallitaanko hänen päästä yksikön toiminnan kannalta olennaisiin tieto- ja tietoliikennejärjestelmiin ja onko kyseiselle viranomaiselle ilmoitettu asiasta. Jos henkilön todetaan olevan turvallisuusriski, hänet on estettävä suorittamasta tehtäviä, joissa hän voi vaarantaa turvallisuuden, tai hänet on siirrettävä suorittamaan muita tehtäviä.

FYYSINEN TURVALLISUUS

Suojauksen tarve

15. EU:n turvaluokiteltujen tietojen suojaamiseksi sovellettavien fyysisten turvatoimien taso on suhteutettava säilytettävän tiedon ja aineiston turvaluokkaan, määrään ja uhkaan. Sen vuoksi on oltava huolellinen, jotta vältyttäisiin sekä yli- että aliluokittelulta, ja turvaluokka on tarkistettava säännöllisesti. Kaikkien EU:n turvaluokiteltuja tietoja hallussaan pitävien on noudatettava yhdenmukaista käytäntöä tietojen luokittelun osalta ja yhteisiä suojausstandardeja suojausta edellyttävän tiedon ja aineiston säilyttämisen, siirron ja levittämisen osalta.

Tarkastukset

16. Ennen kuin EU:n turvaluokiteltuja tietoja säilyttävissä tiloissa toimivat henkilöt poistuvat säilytystiloista, heidän on varmistettava, että tiedot ovat turvassa ja että kaikki turvalaitteet ovat toimintavalmiina (lukot, hälytykset jne.). Lisäksi tehdään erillisiä tarkastuksia työajan jälkeen.

Kiinteistöjen turvallisuus

17. Kiinteistöt, joissa on EU:n turvaluokiteltuja tietoja tai EU:n tehtävien kannalta olennaisia tieto- ja tietoliikennejärjestelmiä, on suojeltava, jottei niihin pääse luvatta. Suojellaanko EU:n turvaluokiteltuja tietoja esimerkiksi varustamalla niitä säilyttävien tilojen ikkunat kalterein, lukitsemalla ovet, vartioimalla sisäänkäyntiä, varustamalla tilat automaattisella sisääntulojärjestelmällä, tekemällä turvatarkastuksia ja -kierroksia, varustamalla tilat hälytys- tai murronpaljastusjärjestelmillä tai käyttämällä vartiokoiria, riippuu a) suojattavan tiedon ja aineiston turvaluokasta, määrästä ja sijainnista; b) ominaisuuksista, joita kyseisten tietojen ja aineiston turvalliselta säilytyspaikalta edellytetään; ja c) itse kiinteistön fyysisistä ominaisuuksista ja sijainnista.

18. Myös tieto- ja tietoliikennejärjestelmien suojauksen luonne riippuu siitä, kuinka tärkeinä tietoja pidetään ja kuinka pahoja vahinkoja turvallisuuden vaarantamisesta koituisi sen kiinteistön fyysisistä ominaisuuksista ja sijainnista, joissa järjestelmät ovat.

Varautumissuunnitelmat

19. Turvaluokiteltujen tietojen suojauksesta paikallisen tai kansallisen hätätilan aikana on laadittava ennakkoon yksityiskohtaiset suunnitelmat.

TIETOTURVALLISUUS (INFOSEC)

20. Infosec liittyy turvatoimien määrittämiseen ja soveltamiseen käsiteltävien, tallennettavien tai välitettävien tietojen suojaamiseksi sekä tietojen ja muiden elektronisten järjestelmien suojaamiseksi tahattomilta ja tahallisilta toimilta, jotta tietojen luotettavuus, eheys ja käytettävyys säilyvät. On toteutettava asiaan kuuluvia vastatoimia, jotta käyttäjät, joilla ei ole lupa käyttää EU:n tietoja eivät voi käyttää tietoja ja jotta käyttäjiltä, joilla on lupa käyttää EU:n tietoja, ei sitä evätä ja jotta EU:n tietoja ei turmella, luvatta muuteta tai poisteta.

SABOTOINNIN JA MUUNLAISEN TAHALLISEN VAHINGOITTAMISEN TORJUNTA

21. Fyysiset varotoimet tärkeitä turvaluokiteltuja tietoja säilyttävien laitosten suojelemiseksi on paras turvata sabotointia ja muunlaista tahallista vahingoittamista vastaan, eikä niitä voi korvata tehokkaasti henkilöstön luotettavuuden selvittämisellä. Toimivaltaisen kansallisen elimen on kerättävä tietoja vakoilusta, sabotoinnista, terrorismista ja muusta haitallisesta toiminnasta.

TURVALUOKITELTUJEN TIETOJEN LUOVUTTAMINEN KOLMANSILLE VALTIOILLE TAI KANSAINVÄLISILLE JÄRJESTÖILLE

22. Päätös neuvostossa pidettävien EU:n turvaluokiteltujen tietojen luovuttamisesta kolmansille valtioille tai kansainvälisille järjestöille tehdään neuvostossa. Jos luovutettavaksi haluttujen tietojen luovuttaja ei ole neuvosto, neuvoston on ensin saatava luovuttajan suostumus luovutukselle. Jos luovuttajaa ei tiedetä, neuvosto ottaa luovuttajan vastuun itselleen.

23. Jos neuvosto vastaanottaa turvaluokiteltuja tietoja kolmansilta valtioilta, kansainvälisiltä järjestöiltä tai muilta kolmansilta osapuolilta, tiedot on suojattava niiden turvaluokkaa ja näissä säännöissä vahvistettuja EU:n turvaluokiteltuja tietoja koskevia vaatimuksia vastaavalla tavalla, tai sellaisia tätä tiukempia vaatimuksia vastaavalla tavalla, joita tiedot luovuttava kolmas osapuoli saattaa edellyttää. Keskinäiset tarkastukset ovat mahdollisia.

24. Edellä esitetyt periaatteet on pantava täytäntöön II jaksossa esitettyjen yksityiskohtaisten säännösten mukaisesti.

II OSA

I JAKSO

EUROOPAN UNIONIN NEUVOSTON TURVALLISUUSORGANISAATIO

Korkeana edustajana toimiva pääsihteeri

1. Korkeana edustajana toimiva pääsihteeri a) panee täytäntöön neuvoston turvallisuuspolitiikan; b) käsittelee turvallisuusongelmia, jotka neuvosto tai sen toimivaltaiset elimet antavat hänen ratkaistavakseen; c) käsittelee tiiviissä yhteistyössä jäsenvaltioiden kansallisten turvallisuusviranomaisten (tai muiden asiaan kuuluvien viranomaisten) kanssa neuvoston turvallisuuspolitiikan muuttamiseen liittyviä kysymyksiä. Lisäyksessä 1 on luettelo näistä viranomaisista.

2. Korkeana edustajana toimivan pääsihteerin vastuulla on erityisesti a) koordinoida kaikkia neuvoston toimintoihin liittyviä turvallisuusasioita; b) pyytää jokaista jäsenmaata ja tarvittaessa EU:n hajautettuja virastoja perustamaan TRÈS SECRET UE / EU TOP SECRET -keskusrekisteri; c) osoittaa jäsenvaltioiden nimetyille turvallisuusviranomaisille pyyntö tehdä luotettavuusselvitys neuvoston pääsihteeristön palveluksessa olevista henkilöistä VI jakson mukaisesti; d) tutkia tai määrätä tutkimaan jokainen sellainen EU:n turvaluokitellun tiedon vuoto, joka on alustavan näytön perusteella tapahtunut pääsihteeristössä tai jossakin EU:n hajautetussa virastossa; e) pyytää asiaan kuuluvia turvallisuusviranomaisia käynnistämään tutkinta, jos EU:n turvaluokiteltuja tietoja on ilmeisesti vuotanut neuvoston pääsihteeristössä tai EU:n hajautetuissa virastoissa, ja koordinoida tutkimuksia, jos asiaa käsittelee useampi turvallisuusviranomainen; f) tehdä yhteisiä kyseisten kansallisten turvallisuusviranomaisten kanssa sovittuja määräaikaistarkastuksia EU:n turvaluokiteltujen tietojen turvajärjestelyistä jäsenvaltioissa; g) olla tiiviissä yhteydessä kaikkien asiaan kuuluvien turvallisuusviranomaisten kanssa turvallisuuden kokonaiskoordinoinnin varmistamiseksi; ja h) valvoa jatkuvasti neuvoston turvallisuuspolitiikkaa ja -menettelyjä ja laatia pyynnöstä aiheellisia suosituksia. Tätä silmällä pitäen korkeana edustajana toimiva pääsihteeri esittää neuvostolle vuosittaisen tarkastussuunnitelman, jonka on laatinut neuvoston pääsihteeristön turvallisuusyksikkö.

Neuvoston turvakomitea

3. On perustettava turvakomitea. Se koostuu kunkin jäsenvaltion turvallisuusviranomaisten edustajista. Turvakomitean puheenjohtajana toimii korkeana edustajana toimiva pääsihteeri tai hänen sijaisensa. Myös EU:n hajautettujen virastojen edustajia voidaan kutsua komitean kokouksiin, jos niissä käsitellään niitä koskevia kysymyksiä.

4. Turvakomitea kokoontuu neuvoston toimeksiannosta tai korkeana edustajana toimivan pääsihteerin taikka kansallisen turvallisuusviranomaisen pyynnöstä. Komitealla on valtuudet tutkia ja arvioida kaikkia neuvoston menettelyihin liittyviä turvallisuusasioita ja esittää tarvittaessa suosituksia neuvostolle. Neuvoston pääsihteeristön toimien osalta komitealla on valtuudet tehdä suosituksia turvallisuuskysymyksistä korkeana edustajana toimivalle pääsihteerille.

Neuvoston pääsihteeristön turvallisuusyksikkö

5. Täyttääkseen edellä 1 ja 2 kohdassa mainitut velvoitteensa korkeana edustajana toimivalla pääsihteerillä on oltava käytössään neuvoston pääsihteeristön turvallisuusyksikkö turvatoimien koordinoimiseksi, johtamiseksi ja täytäntöönpanemiseksi.

6. Neuvoston pääsihteeristön turvallisuusyksikön päällikkö on korkeana edustajana toimivan pääsihteerin tärkein neuvonantaja turvallisuusasioissa, ja hän toimii turvakomitean sihteerinä. Hän johtaa turvallisuussääntöjen ajan tasalle saattamista ja koordinoi turvatoimia jäsenvaltioiden toimivaltaisten viranomaisten kanssa ja tarvittaessa turvallisuussopimusten kautta neuvoston kanssa yhteydessä olevien kansainvälisten järjestöjen kanssa. Tältä osin hän toimii yhteyshenkilönä.

7. Neuvoston pääsihteeristön turvallisuusyksikön päällikkö vastaa neuvoston pääsihteeristöön hankittavien tietojärjestelmien ja -verkkojen hyväksymisestä. Hän päättää tarvittaessa yhdessä asiaan kuuluvien kansallisten turvallisuusviranomaisten kanssa sellaisten tietojärjestelmien ja -verkkojen hyväksymisestä, joissa neuvoston pääsihteeristö, jäsenvaltiot, EU:n hajautetut virastot ja/tai kolmannet osapuolet (valtiot tai kansainväliset järjestöt) ovat osallisina.

EU:n hajautetut virastot

8. EU:n hajautettujen virastojen johtajat vastaavat turvallisuuden täytäntöönpanosta laitoksessaan. Yleensä he nimittävät jonkin alaisensa vastuuhenkilökseen turvallisuusasioissa. Tämä nimitetään turvavirkailijaksi.

Jäsenvaltiot

9. Jäsenvaltion on nimettävä kansallinen turvallisuusviranomainen, joka vastaa EU:n turvaluokiteltujen tietojen turvallisuudesta ( 5 ).

10. Kukin jäsenvaltioiden hallinnon osalta vastaava kansallinen turvallisuusviranomainen vastaa a) julkisten tai yksityisten kotimaassa tai ulkomailla toimivien kansallisten yksiköiden, elinten tai virastojen hallussa olevien EU:n turvaluokiteltujen tietojen turvallisuuden ylläpidosta; b) TRÈS SECRET UE / EU TOP SECRET -rekisterien pitämistä koskevan luvan antamisesta (lupa voidaan antaa keskusrekisterissä toimivan TRÈS SECRET UE / EU TOP SECRET -turvaluokan tietoja valvovan viranomaisen tehtäväksi); c) EU:n turvaluokiteltujen tietojen suojaamiseksi tehtyjen turvajärjestelyjen määräaikaistarkastuksista; d) sen varmistamisesta, että kansallisissa yksiköissä, elimissä tai virastoissa toimiville sekä koti- että ulkomaisille henkilöille, joilla on pääsy TRÈS SECRET UE / EU TOP SECRET-, SECRET UE- tai CONFIDENTIEL UE -turvaluokkien tietoihin, on tehty luotettavuusselvitys; ja e) tarpeellisina pitämiensä turvallisuussuunnitelmien laatimisesta sen estämiseksi, ettei EU:n turvaluokiteltuja tietoja joudu vääriin käsiin.

Keskinäiset turvatarkastukset

11. Neuvoston pääsihteeristön turvallisuusyksikön ja kyseisten kansallisten turvallisuusviranomaisten on yhdessä ja yhteisestä sopimuksesta ( 6 ) tehtävä määräaikaistarkastuksia, jotka koskevat EU:n turvaluokiteltujen tietojen suojaamiseksi tehtäviä turvajärjestelyjä neuvoston pääsihteeristössä, Euroopan unionin jäsenvaltioiden pysyvissä edustustoissa sekä neuvoston rakennuksissa sijaitsevissa jäsenvaltioiden tiloissa.

12. Neuvoston pääsihteeristön turvallisuusyksikön tai pääsihteerin pyynnöstä EU:n turvaluokiteltuja tietoja säilyttävän jäsenvaltion kansallisten viranomaisten on tehtävä määräaikaistarkastuksia, jotka koskevat tietojen suojaamista EU:n hajautetuissa virastoissa.

II JAKSO

TURVALUOKAT JA MERKINNÄT

TURVALUOKAT ( 7 )

Tiedot jaetaan seuraaviin turvaluokkiin:

1. TRÈS SECRET UE / EU TOP SECRET: Tätä turvaluokkaa sovelletaan vain sellaiseen tietoon ja aineistoon, jonka luvaton ilmitulo saattaisi vahingoittaa poikkeuksellisen vakavasti Euroopan unionin tai sen yhden tai useamman jäsenvaltion olennaisia etuja.

2. SECRET UE: Tätä turvaluokkaa sovelletaan vain sellaiseen tietoon ja aineistoon, jonka luvaton ilmitulo saattaisi vahingoittaa vakavasti Euroopan unionin tai sen yhden tai useamman jäsenvaltion olennaisia etuja.

3. CONFIDENTIEL UE: Tätä turvaluokkaa sovelletaan sellaiseen tietoon ja aineistoon, jonka luvaton ilmitulo saattaisi haitata Euroopan unionin tai sen yhden tai useamman jäsenvaltion etuja.

4. RESTREINT UE: Tätä turvaluokkaa sovelletaan sellaiseen tietoon ja aineistoon, jonka luvaton ilmitulo saattaisi olla epäedullista Euroopan unionin tai sen yhden tai useamman jäsenvaltion etujen kannalta.

MERKINNÄT

5. Asiakirjan, joka annetaan tiedoksi tarpeellisuusperiaatteella, tiettyyn kohtaan ja erityisjakelun yhteyteen voidaan tehdä varoitusmerkintä.

6. ESDP/PESD -merkintää käytetään sellaisissa asiakirjoissa tai asiakirjojen käännöksissä, jotka koskevat unionin tai sen yhden tai useamman jäsenvaltion turvallisuutta ja puolustusta tai sotilaallista taikka ei-sotilaallista kriisinhallintaa.

7. Erityisesti tietotekniikkajärjestelmiin liittyvissä asiakirjoissa voidaan käyttää lisämerkintää, jolla osoitetaan asianmukaisissa säännöissä määriteltyjen lisäturvatoimien tarve.

TURVALUOKAN JA MERKINTÖJEN ILMOITTAMINEN ASIAKIRJOISSA

8. Turvaluokka ja merkinnät tehdään seuraavasti: a) RESTREINT UE -turvaluokkien asiakirjoihin mekaanisesti tai sähköisesti; b) CONFIDENTIEL UE -turvaluokkien asiakirjoihin mekaanisesti ja käsin tai painamalla leimoin varustettuun, kirjattuun asiakirjaan; ja c) SECRET UE- ja TRÈS SECRET UE / EU TOP SECRET -turvaluokkien asiakirjoihin mekaanisesti ja käsin.

III JAKSO

TURVALUOKITTELUN HALLINNOINTI

1. Tiedot turvaluokitellaan vain, jos se on tarpeen. Turvaluokka on ilmoitettava selvästi ja oikein, ja se on säilytettävä vain niin kauan, kuin tiedot on suojattava.

2. Vain tietojen luovuttaja vastaa tietojen luokittelusta ja mahdollisesta myöhemmästä turvaluokan alentamisesta tai poistamisesta ( 8 ). Neuvoston pääsihteeristön virkamiehet ja muuhun henkilöstöön kuuluvat luokittelevat tiedot ja alentavat tai poistavat turvaluokan pääjohtajansa ohjeiden mukaan tai hänen suostumuksellaan.

3. Turvaluokiteltujen asiakirjojen käsittelyä koskevat menettelyt on vahvistettu varmistaen, että ne suojataan niiden sisältämien tietojen edellyttämällä tavalla.

4. Niiden henkilöiden, joilla on lupa luovuttaa TRÈS SECRET UE / EU TOP SECRET -turvaluokan asiakirjoja, lukumäärä on pidettävä mahdollisimman pienenä ja heidän nimensä on pidettävä neuvoston pääsihteeristön, kunkin jäsenvaltion ja tarvittaessa kunkin EU:n hajautetun viraston laatimassa luettelossa.

5. Asiakirjan turvaluokka on määriteltävä sen sisällön arkaluonteisuuden mukaan II jakson 1—4 kohdan määritelmän mukaisesti. On tärkeää, että luokittelua käytetään oikein ja rajoitetusti. Tämä koskee erityisesti TRÈS SECRET UE / EU TOP SECRET -luokkaa. 6. Luokiteltavaksi tarkoitetun asiakirjan luovuttajan on pidettävä mielessä edellä mainitut säännöt ja hillittävä taipumusta yli- ja aliluokitteluun. Vaikka korkea turvaluokka saattaakin ensi näkemältä taata paremman suojauksen asiakirjalle, jatkuva yliluokittelu voi johtaa siihen, ettei luokittelujärjestelmän kelpoisuuteen enää luoteta. Toisaalta asiakirjoja ei pidä myöskään aliluokitella suojaukseen liittyvien rajoitusten välttämiseksi. Luokitteluohjeet ovat lisäyksessä 3. 7. Tietyn asiakirjan yksittäiset sivut, kohdat, jaksot, liitteet, lisäykset, saatteet ja oheistukset saattavat edellyttää eri turvaluokkaa, joten ne on merkittävä sen mukaisesti. Koko asiakirja on luokiteltava korkeimman luokitteluasteen saaneen osansa mukaan. 8. Liitteitä sisältävän kirjeen tai ilmoituksen turvaluokan on oltava yhtä korkea kuin sen liitteiden korkein turvaluokka. Asiakirjan luovuttajan olisi ilmoitettava selvästi, mille tasolle asiakirja on luokiteltava, jos se irrotetaan liitteistään.

9. EU:n turvaluokitellun asiakirjan turvaluokan alentaminen tai poistaminen on mahdollista vain asiakirjan luovuttajan luvalla ja jos se on tarpeen, vasta kun muita asianomaisia osapuolia on kuultu asiasta. Turvaluokan alentaminen tai poistaminen on vahvistettava kirjallisesti. Asiakirjan luovuttavan toimielimen, jäsenvaltion, viraston, seuraajaorganisaation tai korkeamman viranomaisen on ilmoitettava vastaanottajille muutoksesta, ja näiden on puolestaan ilmoitettava muutoksesta kaikille myöhemmille vastaanottajille, joille he ovat lähettäneet asiakirjan tai sen käännöksen. 10. Asiakirjan luovuttajat ilmoittavat mahdollisuuksien mukaan turvaluokitellun asiakirjan osalta sen, minä päivänä tai minkä ajan jälkeen asiakirjan sisällön turvaluokka voidaan alentaa tai poistaa. Muussa tapauksessa he tarkistavat asiakirjan vähintään joka viides vuosi varmistaakseen, onko alkuperäinen luokitus tarpeellinen.

IV JAKSO

FYYSINEN TURVALLISUUS

YLEISTÄ

1. Fyysisten turvatoimien pääasiallisena tavoitteena on estää sivullisten henkilöiden pääsy EU:n turvaluokiteltuun tietoon ja/tai aineistoon.

TURVALLISUUTTA KOSKEVAT VAATIMUKSET

2. Kaikki tilat, alueet, kiinteistöt, toimistot, huoneet, tietoliikenne- ja tietojärjestelmät jne., joissa EU:n turvaluokiteltua tietoa ja aineistoa varastoidaan ja/tai käsitellään, on suojattava asianmukaisin fyysisin turvatoimin.

3. Päätettäessä minkä asteinen fyysisen turvallisuuden suojaus on tarpeellista, on otettava huomioon kaikki asiaankuuluvat tekijät, kuten esimerkiksi: a) tiedon ja/tai aineiston luokittelu; b) hallussa olevan tiedon määrä ja muoto (esim. paperituloste, atk-tallennusväline); c) paikallisesti arvioitu lähinnä sabotaasin, terrorismin ja muun haitallisen ja/tai rikollisen toiminnan uhka niiden tiedustelupalvelujen taholta, jotka kohdistavat toimiaan EU:iin, jäsenvaltioihin ja/tai muihin laitoksiin tai kolmansiin osapuoliin, joilla on hallussaan EU:n turvaluokiteltua tietoa.

4. Sovellettavilla fyysisillä turvatoimilla on pyrittävä: a) epäämään tunkeutuminen salaa tai väkisin; b) ehkäisemään, estämään ja havaitsemaan epärehellisten henkilöiden toimet (sisäinen vakooja); c) estämään niiden neuvoston pääsihteeristön, jäsenvaltioiden julkishallinnon yksiköiden ja/tai muiden laitosten tai kolmansien osapuolten virkamiesten ja muun henkilöstön, joilla ei ole yleisvaltuutusta, pääsy EU:n turvaluokiteltuun tietoon.

FYYSISET TURVATOIMET

Turva-alueet

5. Alueiden, joissa CONFIDENTIEL UE- tai sitä korkeamman turvaluokan tietoa käsitellään ja varastoidaan, on oltava järjestelyiltään ja rakenteeltaan sellaisia, että ne vastaavat jotakin seuraavista: a) Turvaluokan I turva-alue: alue, jossa CONFIDENTIEL UE- tai sitä korkeamman turvaluokan tietoa käsitellään tai varastoidaan siten, että alueelle tulo vastaa, kaikkia käytännön käyttötarkoituksia varten, pääsyä turvaluokiteltuun tietoon. Tällaiselta alueelta edellytetään: i) selkeästi määriteltyä ja suojattua rajattua aluetta, jossa kulku sekä sisään ja ulos on valvottua; ii) kulunvalvontajärjestelmää, joka sallii alueelle vain asianmukaisen selvityksen läpikäyneet ja erityisen valtuutuksen saaneet henkilöt; iii) alueella tavanomaisesti säilytetyn tiedon, so. tiedon, johon sisääntulo antaa pääsyn, turvaluokan määrittelyä. b) Turvaluokan II turva-alue: alue, jossa CONFIDENTIEL UE- tai sitä korkeamman turvaluokan tietoa käsitellään tai varastoidaan siten, että tieto voidaan suojata sivullisilta sisäisesti asennetuin tarkastuksin, esim. tilat, joissa on toimistoja joissa CONFIDENTIEL UE -turvaluokan tietoa käsitellään tai varastoidaan säännöllisesti. Tällaiselta alueelta edellytetään: i) selkeästi määriteltyä ja suojattua rajattua aluetta, jossa kulku sekä sisään ja ulos on valvottua; ii) kulunvalvontajärjestelmää, joka sallii alueelle saattajalta tulon vain asianmukaisen selvityksen läpikäyneille ja erityisen valtuutuksen saaneille henkilöille. Kaikkien muiden henkilöiden osalta on varauduttava saattajien käyttöön tai tekemään vastaavat tarkastukset, jotta sivullisten pääsy EU:n turvaluokiteltuun tietoon ja valvomaton pääsy teknisesti suojatuille alueille voidaan estää. Alueet, joilla ei ole henkilöstöä palveluksessa vuorokauden ympäri, tarkastetaan välittömästi normaalin työajan jälkeen sen varmistamiseksi, että EU:n turvaluokiteltu tieto on asianmukaisesti turvattu.

Hallinnollinen alue

6. Turvaluokkien I ja II turva-alueiden ympärille tai niihin johtaviin tiloihin voidaan perustaa kevyemmin suojattu hallinnollinen alue. Tällaisella alueella edellytetään olevan silmin nähden rajattu alue, jossa henkilöstö ja ajoneuvot voidaan tarkastaa. Vain RESTREINT UE -turvaluokan tietoa voidaan käsitellä ja varastoida hallinnollisilla alueilla.

Tulo- ja lähtötarkastukset

7. Pääsyä turvaluokkien I ja II turvallisuusalueille valvotaan kulkuluvin tai pysyvän henkilöstön osalta henkilökohtaisesti tunnistamalla. On myös luotava järjestelmä vierailijoiden tarkastamiseksi, jonka tarkoituksena on estää sivullisten pääsy EU:n turvaluokiteltuun tietoon. Kulkulupajärjestelmää voidaan myös tukea automatisoidulla tunnistamisella, jonka voidaan katsoa täydentävän, mutta ei kokonaan korvaavan, vartijoita. Muutos uhkien arvioinnissa voi edellyttää kulunvalvontatoimien tehostamista, esimerkiksi huomattavien henkilöiden vierailuiden aikana.

Vartiointikierrokset

8. Turvaluokkien I ja II turva-alueita on vartioitava normaalien työaikojen ulkopuolella EU:n omaisuuden suojaamiseksi vaaralta, vahingoilta ja katoamiselta. Vartiointikierrosten tiheys määräytyy paikallisten olosuhteiden mukaan, mutta ohjeena voidaan pitää kierroksen suorittamista kerran kahdessa tunnissa.

Turvalliset säilytyspaikat ja kassaholvit

9. EU:n turvaluokiteltu tieto varastoidaan säilytyspaikassa, jonka on vastattava jotakin seuraavista kolmesta luokasta: — Luokka A : kansallisesti TRÈS SECRET UE / EU TOP SECRET -turvaluokan tiedon varastoimiseen hyväksyttyjä säilytyspaikkoja turvaluokkien I ja II turva-alueilla, — Luokka B : kansallisesti SECRET UE- ja CONFIDENTIEL UE -turvaluokan tiedon varastoimiseen hyväksyttyjä säilytyspaikkoja turvaluokkien I ja II turva-alueilla, — Luokka C : ainoastaan RESTREINT UE -turvaluokan tiedon varastoimiseen soveltuvaa toimistokalustoa.

10. Turvaluokkien I ja II turva-alueille rakennetuissa kassaholveissa ja turvaluokan I turva-alueilla, joissa CONFIDENTIEL UE- tai sitä korkeamman turvaluokan tietoa varastoidaan avoimille hyllyille tai pannaan näytteille taulukkoihin, karttoihin jne., seinien, lattioiden ja kattojen, lukittavan oven tai lukittavien ovien osalta on oltava kansallisen turvallisuusviranomaisen varmennus siitä, että niiden suojaus on yhtäläinen saman turvaluokan tiedon varastoimiseen hyväksytyn turvallisen säilytyspaikan kanssa.

Lukot

11. Turvallisissa säilytyspaikoissa ja kassaholveissa, joissa EU:n turvaluokiteltavaa tietoa varastoidaan, käytettävien lukkojen on oltava seuraavien normien mukaisia: — Ryhmä A : kansallisesti hyväksytty luokan A säilytyspaikkoihin, — Ryhmä B : kansallisesti hyväksytty luokan B säilytyspaikkoihin, — Ryhmä C : soveltuu ainoastaan luokan C toimistokalustolle.

Avainten ja yhdistelmien valvonta

12. Turvallisten säilytyspaikkojen avaimia ei saa viedä pois toimistorakennuksesta. Valtuutuksen saaneet henkilöt opettelevat ulkoa turvallisten säilytyspaikkojen numeroyhdistelmät. Hätätapauksia varten asianomaisen laitoksen turvavirkailija on vastuussa vara-avaimista ja pitää kirjaa jokaisesta numeroyhdistelmästä; jälkimmäiset säilytetään erillisissä sinetöidyissä läpinäkymättömissä kuorissa. Työavaimet, turva-avaimien varakappaleet ja numeroyhdistelmät säilytetään erillisissä turvallisissa säilytyspaikoissa. Nämä avaimet ja numeroyhdistelmät on suojattava vähintään yhtä huolellisesti kuin aineisto, johon ne antavat pääsyn.

13. Tieto turvallisten säilytyspaikkojen numeroyhdistelmistä annetaan mahdollisimman harvalle henkilölle. Yhdistelmät muutetaan: a) uuden turvallisen säilytyspaikan vastaanoton yhteydessä; b) aina henkilöstön vaihtuessa; c) aina vaaratilanteen tai vaaratilanteen epäilyksen ilmetessä; d) mieluummin kuuden ja vähintään kahdentoista kuukauden välein.

Tunkeutumisen havaitsemislaitteet

14. Käytettäessä hälytysjärjestelmiä, suljettuja televisiopiirejä ja muita sähköisiä laitteita EU:n turvaluokiteltavan tiedon suojaamiseksi, on varavirtalähteen oltava käytettävissä järjestelmän jatkuvan toiminnan varmistamiseksi siltä varalta, että päävirranlähteen toiminta keskeytyy. Toinen perusvaatimus on, että tällaisten järjestelmien toimintahäiriö tai häirintä aiheuttaa hälytyksen tai muulla luotettavalla tavalla varoittaa valvontahenkilöstöä.

Hyväksytty laitteisto

15. Kansalliset turvallisuusviranomaiset ylläpitävät, omin tai kahdenvälisin voimavaroin, ajan tasalla olevia luetteloita niiden suojauslaitteiden tyypeistä ja malleista, jotka ne ovat hyväksyneet turvaluokitellun tiedon suoraan tai epäsuoraan suojaamiseen vaihtelevissa erityisissä olosuhteissa ja erityisten edellytysten mukaisesti. Neuvoston pääsihteeristön turvallisuusyksikkö ylläpitää vastaavanlaista luetteloa, joka perustuu muun muassa kansallisilta turvallisuusviranomaisilta saatuun tietoon. EU:n hajautetut erillisvirastot neuvottelevat neuvoston pääsihteeristön turvallisuusyksikön ja soveltuvin osin isäntävaltionsa kansallisten turvallisuusviranomaisten kanssa ennen tällaisen laitteiston hankkimista.

Kopio- ja telefaksilaitteiden fyysinen suojaus

16. Kopio- ja telefaksilaitteet suojataan fyysisesti tarpeellisissa määrin sen varmistamiseksi, että vain valtuutetut henkilöt voivat käyttää niitä ja että kaikki turvaluokiteltavat tuotteet ovat asianmukaisesti valvottuja.

SUOJAUTUMINEN SALAKATSELULTA JA SALAKUUNTELULTA

Salakatselu

17. Kaikki asianmukaiset toimet on toteutettava sekä päivällä että yöllä sen varmistamiseksi, että edes vahingossa yksikään sivullinen ei näe EU:n turvaluokiteltua tietoa.

Salakuuntelu

18. Toimistot ja alueet, joilla SECRET UE- tai sitä korkeamman turvaluokan tiedosta keskustellaan säännöllisesti, suojataan tahatonta ja tahallista salakuunteluyritystä vastaan riskin edellyttämissä paikoissa. Tällaisten yritysten riskien arviointi on toimivaltaisen turvallisuusviranomaisen vastuulla sen kuultua tarvittaessa kansallista turvallisuusviranomaista.

19. Toteutettavien suojaustoimenpiteiden määrittämiseksi tahattomalle salakuuntelulle (esim. seinien, ovien, lattioiden ja kattojen eristäminen, paljastavien vuotojen mittaus) tai tahalliselle salakuuntelulle (esim. mikrofonien etsintä) alttiissa tiloissa, neuvoston pääsihteeristön turvallisuusyksikkö voi pyytää apua kansallisten turvallisuusviranomaisten asiantuntijoilta. EU:n hajautettujen erillisvirastojen turvavirkailijat voivat pyytää neuvoston pääsihteeristön turvallisuusyksikköä toteuttamaan teknisiä tarkastuksia ja/tai kansallisten turvallisuusviranomaisten asiantuntijoiden apua.

20. Samoin, olosuhteiden niin vaatiessa, kansallisten turvallisuusviranomaisten tekniset turvallisuusasiantuntijat voivat toimivaltaisen turvavirkailijan pyynnöstä tarkastaa telelaitteet ja kaikki sähköiset tai elektroniset toimistolaitteet, joita käytetään SECRET UE- tai sitä korkeamman turvaluokan kokouksissa.

TEKNISESTI SUOJATUT ALUEET

21. Tietyt alueet voidaan osoittaa teknisesti suojatuiksi alueiksi. Näillä alueilla suoritetaan erityinen sisääntulotarkastus. Tällaiset alueet pidetään lukittuina hyväksytyin menetelmin silloin kun ne eivät ole käytössä ja kaikkia avaimia käsitellään turva-avaimina. Tällaisilla alueilla suoritetaan säännöllisesti fyysisiä tarkastuksia sekä myös jokaisen luvattoman sisäänpääsyn tai sen epäilyksen jälkeen.

22. Laitteistosta ja kalustosta pidetään yksityiskohtaista inventaariota niiden sijoituspaikkamuutosten seuraamiseksi. Yhtäkään laitteistoon tai kalustoon kuuluvaa esinettä ei tuoda alueelle kunnes erikoiskoulutettu turvavirkailija on suorittanut perusteellisen tarkastuksen kuuntelulaitteiden havaitsemiseksi. Yleisenä sääntönä on, että teknisesti suojatuille alueille olisi vältettävä asentamasta tietoliikenneyhteyksiä.

V JAKSO

VALTUUTUSPERIAATETTA JA LUOTETTAVUUSSELVITYSTÄ KOSKEVAT YLEISET SÄÄNNÖT

1. Pääsy EU:n turvaluokiteltavaan tietoon myönnetään vain henkilöille, joiden on tarpeen saada siihen valtuutus voidakseen suorittaa velvollisuutensa tai tehtävänsä. Pääsy TRÈS SECRET UE / EU TOP SECRET-, SECRET UE- ja CONFIDENTIEL UE -turvaluokan tietoon myönnetään vain henkilöille, joille on tehty asianmukainen luotettavuusselvitys.

2. Vastuu valtuutuksen tarpeellisuuden määrittämisestä on neuvoston pääsihteeristöllä, EU:n hajautetuilla erillisvirastoilla ja niillä jäsenvaltioiden yksiköillä tai osastoilla, joissa asianosaiset henkilöt työskentelevät, tehtävien asettamien vaatimusten mukaisesti.

3. Henkilöstölle tehtävät luotettavuusselvitykset ovat virkamiehen työnantajan vastuulla ja perustuvat asianmukaisesti sovellettaviin menettelyihin. Neuvoston pääsihteeristön virkamiesten ja muun henkilöstön osalta luotettavuusselvitysmenettelystä säädetään jaksossa VI. Tämän seurauksena myönnetään ”luotettavuustodistus”, josta ilmenee turvaluokitellun tiedon turvaluokka, johon luotettavuusselvityksen läpikäynyt henkilö valtuutetaan pääsemään, sekä valtuutuksen erääntymisaika. Tietyn turvaluokan luotettavuustodistus voi antaa kantajalle valtuutuksen päästä alemman turvaluokan tietoon.

4. Muilla henkilöillä kuin neuvoston pääsihteeristön tai jäsenvaltioiden virkamiehillä ja muulla henkilöstöllä, esim. EU:n toimielinten jäsenillä, virkamiehillä tai henkilöstöllä, joiden kanssa voi olla tarpeen keskustella EU:n turvaluokitellusta tiedosta tai joille on esitettävä EU:n turvaluokiteltua tietoa, on oltava EU:n turvaluokiteltua tietoa koskeva luotettavuustodistus ja heille on selvitettävä turvallisuusvastuunsa. Sama sääntö soveltuu samankaltaisissa olosuhteissa ulkopuolisiin yrittäjiin, asiantuntijoihin tai neuvonantajiin.

5. Kaikki henkilöt, joiden on päästävä TRÈS SECRET UE / EU TOP SECRET -turvaluokan tietoon, on ensin seulottava päästäkseen tällaiseen tietoon. 6. Osastojen päälliköt nimittävät kaikki henkilöt, joiden on päästävä TRÈS SECRET UE / EU TOP SECRET -turvaluokan tietoon, ja heidän nimensä merkitään asianmukaiseen TRÈS SECRET UE / EU TOP SECRET -rekisteriin. 7. Ennen kuin he saavat pääsyn TRÈS SECRET UE / EU TOP SECRET -turvaluokan tietoon, kaikkien henkilöiden on allekirjoitettava todistus siitä, että heille on selvitetty neuvoston turvallisuustoimet ja että he täysin ymmärtävät erityisen velvollisuutensa suojata TRÈS SECRET UE / EU TOP SECRET -turvaluokan tiedot sekä EU:n säännöissä ja kansallisessa lainsäädännössä tai hallinnollisissa säännöissä määrätyt seuraamukset turvaluokitellun tiedon joutumisesta sivullisille, joko tarkoituksellisesti tai laiminlyönnin seurauksena. 8. TRÈS SECRET UE / EU TOP SECRET -turvaluokan tietoon pääsyn omaavien henkilöiden osallistuessa kokouksiin jne., asianomaisen henkilön palkanneen yksikön tai elimen toimivaltainen valvontaviranomainen tiedottaa kokouksen järjestävälle elimelle, onko kyseisille henkilöille myönnetty tällainen valtuutus. 9. Kaikkien niiden henkilöiden, jotka eivät enää työskentele TRÈS SECRET UE / EU TOP SECRET -turvaluokan tietoon pääsyä edellyttävissä tehtävissä, nimet poistetaan TRÈS SECRET UE / EU TOP SECRET -luettelosta. Lisäksi kaikkia tällaisia henkilöitä muistutetaan uudelleen erityisestä velvollisuudestaan suojata TRÈS SECRET UE / EU TOP SECRET -turvaluokan tiedot. He allekirjoittavat myös vakuutuksen siitä, että he eivät käytä tai edelleen välitä hallussaan olevaa TRÈS SECRET UE / EU TOP SECRET -turvaluokan tietoa.

10. Kaikki henkilöt, joiden on päästävä SECRET UE- ja CONFIDENTIEL UE -turvaluokan tietoon, on ensin seulottava asianmukaisen turvaluokan mukaisesti. 11. Kaikille henkilöille, joiden on päästävä SECRET UE- ja CONFIDENTIEL UE -turvaluokan tietoon, selvitetään asianmukaisesti turvallisuussäännöt ja heidän on oltava tietoisia laiminlyönnin seuraamuksista. 12. SECRET UE- ja CONFIDENTIEL UE -turvaluokan tietoon pääsyn omaavien henkilöiden osallistuessa kokouksiin jne., kyseisen henkilön palkanneen elimen turvavirkailija tiedottaa kokouksen järjestävää elintä siitä, että kyseisillä henkilöillä on tällainen valtuutus.

13. Henkilöitä, joilla on pääsy RESTREINT UE -turvaluokan tietoon, tiedotetaan näistä turvallisuussäännöistä ja laiminlyönnin seuraamuksista.

14. Kun henkilöstön jäsen siirretään pois toimesta, joka edellyttää EU:n turvaluokitellun aineiston käsittelyä, rekisterinpitäjä valvoo, että kyseinen aineisto siirretään asianmukaisesti lähtevältä viranomaiselta saapuvalle viranomaiselle.

15. Henkilöille, joiden edellytetään käsittelevän EU:n turvaluokiteltua tietoa, on ensimmäistä kertaa palvelukseen tullessaan ja sen jälkeen säännöllisesti selvitettävä: a) harkitsemattoman keskustelun aiheuttamat turvallisuusriskit; b) käytettävät varotoimet suhteessa tiedotusvälineisiin; c) tiedustelupalvelujen EU:iin ja jäsenvaltioihin kohdistuvan toiminnan muodostama uhka EU:n turvaluokitellun tiedon ja toiminnan osalta; d) velvollisuus ilmoittaa välittömästi asianmukaisille turvallisuusviranomaisille sellaisista lähestymisistä tai liikkeistä sekä epätavallisista turvallisuuteen liittyvistä olosuhteista, jotka antavat aihetta epäillä vakoilutoimintaa. 16. Henkilöitä, jotka tavallisesti ovat usein yhteydessä sellaisten valtioiden edustajiin, joiden tiedustelupalvelut kohdistavat toimintaansa EU:iin ja jäsenvaltioihin EU:n turvaluokitellun tiedon ja toiminnan osalta, on välitettävä tiedot niistä tekniikoista, joita eri tiedustelupalvelujen tiedetään käyttävän. 17. Neuvostolla ei ole turvallisuussäännöksiä EU:n turvaluokiteltuun tietoon pääsyn omaavien henkilöiden yksityisen matkustamisen osalta mihinkään kohteeseen. Toimivaltaiset turvallisuusviranomaiset selvittävät kuitenkin vastuualueeseensa kuuluville virkamiehille ja muulle henkilöstölle matkustussäännöistä, joita heihin saatetaan soveltaa. Turvallisuusviranomaisten velvollisuutena on järjestää näiden erityisohjeiden kertaustilaisuuksia.

VI JAKSO

NEUVOSTON PÄÄSIHTEERISTÖN VIRKAMIESTEN JA MUUN HENKILÖSTÖN LUOTETTAVUUSSELVITYSMENETTELY

1. Neuvoston hallussa olevia turvaluokiteltuja tietoja saavat ainoastaan ne neuvoston pääsihteeristön virkamiehet ja muuhun henkilöstöön kuuluvat tai muut pääsihteeristössä työskentelevät henkilöt, joiden on tehtäviensä ja yksikön tarpeiden vuoksi saatava tutustua niihin tai voitava käsitellä niitä.

2. Saadakseen TRÈS SECRET UE / EU TOP SECRET-, SECRET UE- ja CONFIDENTIEL UE -turvaluokan tietoja 1 kohdassa tarkoitetuilla henkilöillä on oltava 4 ja 5 kohdassa tarkoitetun menettelyn mukaisesti annettu valtuutus.

3. Valtuutus annetaan ainoastaan henkilöille, joista jäsenvaltioiden toimivaltaiset kansalliset viranomaiset (kansalliset turvallisuusviranomaiset) ovat tehneet luotettavuusselvityksen 6—10 kohdassa tarkoitetun menettelyn mukaisesti.

4. Nimittävän viranomaisen, sellaisena kuin se määritellään henkilöstösääntöjen 2 artiklan ensimmäisessä alakohdassa, tehtävänä on päättää 1, 2 ja 3 kohdassa tarkoitetusta valtuutuksesta. Nimittävä viranomainen myöntää valtuutuksen saatuaan 6—10 kohdan mukaisesti suoritettuun luotettavuusselvitykseen perustuvan jäsenvaltioiden kansallisten toimivaltaisten viranomaisten lausunnon.

5. Valtuutus on voimassa viisi vuotta, ei kuitenkaan kauemmin kuin henkilö on luvan saannin perusteena olevissa tehtävissä. Nimittävä viranomainen voi jatkaa valtuutuksen voimassaoloa 4 kohdassa säädettyä menettelyä noudattaen. Nimittävä viranomainen voi peruuttaa valtuutuksen, jos hän katsoo siihen olevan perusteita. Päätös peruuttamisesta ilmoitetaan asianomaiselle henkilölle, joka voi pyytää, että nimittävä viranomainen kuulee häntä, sekä toimivaltaiselle kansalliselle viranomaiselle.

6. Luotettavuusselvityksen tarkoituksena on varmistaa, ettei ole estettä sille, että kyseinen henkilö saa käyttää neuvoston hallussa olevia turvaluokiteltuja tietoja.

7. Luotettavuusselvityksen tekevät nimittävän viranomaisen pyynnöstä yhteistyössä asianomaisen henkilön kanssa sen jäsenvaltion toimivaltaiset kansalliset viranomaiset, jonka kansalainen asianomainen henkilö on. Jos asianomainen henkilö asuu toisen jäsenvaltion alueella, kyseiset kansalliset viranomaiset voivat huolehtia yhteistyöstä asuinvaltion viranomaisten kanssa.

8. Luotettavuusselvitystä varten asianomaisen henkilön on täytettävä henkilötietoilmoitus.

9. Nimittävä viranomainen yksilöi pyynnössään niiden tietojen laadun ja turvaluokan, jotka asianomainen henkilö työssään saisi tietoonsa, jotta toimivaltaiset kansalliset viranomaiset voivat tehdä selvityksen, ja antaa lausunnon kyseiselle henkilölle annettavan valtuutuksen asianmukaista tasoa varten.

10. Luotettavuutta koskevan selvitysmenettelyn kaikkiin vaiheisiin ja tuloksiin sovelletaan kyseisessä jäsenvaltiossa voimassa olevia alaa koskevia määräyksiä ja säännöksiä, myös mahdollisia muutoksenhakukeinoja.

11. Nimittävä viranomainen voi myöntää valtuutuksen asianomaiselle henkilölle, jos jäsenvaltioiden toimivaltaiset kansalliset viranomaiset antavat myönteisen lausunnon.

12. Jos toimivaltaiset kansalliset viranomaiset antavat kielteisen lausunnon, asianomaiselle henkilölle ilmoitetaan siitä ja tämä voi pyytää, että nimittävä viranomainen kuulee häntä. Nimittävä viranomainen voi, jos hän pitää sitä tarpeellisena, pyytää toimivaltaisia kansallisia viranomaisia antamaan luovutettavissaan olevia tarkempia tietoja. Jos kielteinen lausunto vahvistetaan, valtuutusta ei voida myöntää.

13. Henkilölle, joka on 4 ja 5 kohdan mukaisesti saanut valtuutuksen, annetaan tämän oikeuden myöntämisen yhteydessä ja tämän jälkeen määräajoin ohjeet turvaluokiteltujen tietojen suojaamisesta ja siitä, miten tämä varmistetaan. Asianomainen allekirjoittaa vakuutuksen siitä, että on saanut ohjeet ja että hän sitoutuu noudattamaan niitä.

14. Nimittävä viranomainen toteuttaa tarvittavat toimenpiteet tämän jakson täytäntöönpanemiseksi ja erityisesti ne toimenpiteet, joilla säännellään oikeutta tutustua valtuutuksen saaneista henkilöistä laadittuun luetteloon.

15. Nimittävä viranomainen voi poikkeuksellisesti ja yksikön tarpeiden niin vaatiessa myöntää ennen 7 kohdassa tarkoitetun luotettavuusselvityksen saamista, ilmoitettuaan asiasta ennakolta kansallisille toimivaltaisille viranomaisille ja edellyttäen, että nämä eivät ole kuukauden kuluessa esittäneet huomautuksia, väliaikaisen valtuutuksen enintään kuudeksi kuukaudeksi.

16. Täten myönnetyt väliaikaiset valtuutukset eivät oikeuta saamaan TRÈS SECRET UE / EU TOP SECRET -turvaluokan tietoa; tällaisen tiedon saanti on rajattu virkamiehille, joista on tosiasiassa tehty luotettavuusselvitys 7 kohdan mukaisesti myönteisin tuloksin. Ennen luotettavuusselvityksen saamista TRÈS SECRET UE / EU TOP SECRET -turvaluokan luotettavuusselvitykseen määrätyille virkamiehille voidaan myöntää väliaikainen valtuutus saada SECRET UE- ja sitä alemman turvaluokan tietoa.

VII JAKSO

EU:N TURVALUOKITELTAVAN AINEISTON VALMISTELU, JAKELU, LÄHETTÄMINEN, VARASTOINTI JA HÄVITTÄMINEN







Sisällysluettelo Yleiset määräykset I luku EU:n turvaluokiteltujen asiakirjojen valmistelu ja jakelu… II luku EU:n turvaluokiteltujen asiakirjojen lähettäminen… III luku Sähköiset ja muut tekniset lähetyskeinot… IV luku EU:n turvaluokitelluista asiakirjoista tehdyt ylimääräiset jäljennökset, käännökset ja otteet… V luku EU:n turvaluokitellun aineiston inventointi, tarkastukset, säilytys ja hävittäminen… VI luku Neuvostolle osoitettuihin asiakirjoihin sovellettavat erityissäännöt…

Yleiset määräykset

Tässä osassa esitellään yksityiskohtaisesti EU:n turvaluokiteltavien asiakirjojen valmistelu-, jakelu-, lähettämis-, varastointi- ja hävittämistoimenpiteet sellaisina kuin ne määritellään jakson I liitteessä olevan otsakkeen ”Turvallisuutta koskevat perusperiaatteet ja vähimmäisstandardit” 3 kohdan a alakohdassa. Tätä käytetään tapauskohtaisesti ja aineiston tyypistä riippuen viitekohtana, kun on kyse näiden menetelmien käyttöönottamisesta muun EU:n turvaluokiteltavan aineiston osalta.

I luku

EU:n turvaluokiteltujen asiakirjojen valmistelu ja jakelu

1. EU:n turvaluokituksia ja merkintöjä sovelletaan siten kuin II jaksossa on vahvistettu, ne merkitään jokaisen sivun ylä- ja alareunan keskelle ja jokainen sivu numeroidaan. Jokaiseen EU:n turvaluokiteltuun asiakirjaan merkitään viitenumero ja päivämäärä. TRÈS SECRET UE / EU TOP SECRET- ja SECRET UE -turvaluokan asiakirjojen osalta tämä viitenumero merkitään jokaiselle sivulle. Jos näitä jaetaan useina käännöksinä, merkitään kuhunkin niistä käännöksen numero ensimmäiselle sivulle asiakirjan sivumäärän lisäksi. Kaikki liitteet ja lisäykset luetellaan CONFIDENTIEL UE- tai tätä ylemmän turvaluokan asiakirjan ensimmäisellä sivulla.

2. CONFIDENTIEL UE- tai sitä ylemmän turvaluokan asiakirjoja saavat kirjoittaa koneella, kääntää, varastoida, valokopioida, jäljentää magneettisesti tai kuvata mikrofilmille ainoastaan henkilöt, joilla on valtuutus päästä vähintään kyseessä olevan asiakirjan turvaluokan tasoiseen EU:n turvaluokiteltavaan tietoon, paitsi tämän osan 27 kohdassa kuvatussa erityistapauksessa. Turvaluokiteltavien asiakirjojen tuottamista tietokoneella säätelevät määräykset ovat XI jaksossa.

3. EU:n turvaluokiteltavaa tietoa jaetaan vain henkilöille, joilla on siihen valtuutus ja joille on tehty asianmukainen luotettavuusselvitys. Alkuperäisen jakelun määrittää tietojen luovuttaja.

4. TRÈS SECRET UE / EU TOP SECRET -turvaluokan asiakirjat kierrätetään TRÈS SECRET UE / EU TOP SECRET -turvaluokan rekisterinpitäjien kautta (ks. VIII jakso). TRÈS SECRET UE / EU TOP SECRET -turvaluokan viestien osalta, toimivaltainen kirjaamo voi valtuuttaa viestintäkeskuksen päällikön tuottamaan vastaanottajien luettelossa mainitun määrän käännöksiä.

5. Alkuperäinen vastaanottaja voi jakaa SECRET UE- ja sitä alemman turvaluokan asiakirjoja edelleen muille vastaanottajille tarpeellisuusperiaatteen pohjalta. Luovuttaneiden viranomaisten on kuitenkin selkeästi ilmoitettava varoituksista, joita he haluavat määrätä. Aina kun tällaisista varoituksista määrätään, vastaanottajat voivat jakaa asiakirjoja edelleen vain luovuttaneen viranomaisen luvalla.

6. Laitoksen kirjaamo kirjaa jokaisen CONFIDENTIEL UE- ja sitä ylemmän turvaluokan asiakirjan sen saapuessa laitokseen tai lähtiessä laitoksesta. Kirjattavista tiedoista (viitteet, päivämäärä ja soveltuvin osin käännöksen numero) on voitava tunnistaa asiakirja ja ne merkitään päiväkirjaan tai viedään erityiselle suojatulle tietovälineelle.

II luku

EU:n turvaluokiteltujen asiakirjojen lähettäminen

7. CONFIDENTIEL UE- tai sitä ylemmän turvaluokan asiakirjat lähetetään tukevissa, läpinäkymättömissä kaksinkertaisissa voimapaperikirjekuorissa. Sisempään kirjekuoreen merkitään asianmukainen EU:n turvaluokka sekä mikäli mahdollista, vastaanottajan työnimike ja osoite täydellisinä.

8. Ainoastaan rekisterin valvontavirkailija tai hänen sijaisensa voi avata sisemmän kirjekuoren ja kuitata sisällä olevat asiakirjat vastaanotetuiksi, ellei kirjekuorta ole osoitettu yksittäiselle henkilölle. Tällaisessa tapauksessa asianmukaisessa rekisterissä merkitään kirjekuoren saapumisaika, ja ainoastaan henkilö, jolle se on osoitettu, voi avata sisemmän kirjekuoren ja kuitata sisällä olevat asiakirjat vastaanotetuiksi.

9. Sisempään kirjekuoreen laitetaan kuitti. Kuittiin, jota ei tarvitse turvaluokitella, merkitään asiakirjan viitenumero, päivämäärä ja käännöksen numero, mutta ei koskaan sen sisältämää asiaa.

10. Sisempi kirjekuori suljetaan ulompaan kirjekuoreen, johon merkitään pakkausnumero kuittausta varten. Missään tapauksessa turvaluokkaa ei saa merkitä ulompaan kirjekuoreen.

11. CONFIDENTIEL UE- tai sitä ylemmän turvaluokan asiakirjoista kuriireille ja läheteille annetaan kuitti pakkausnumeroita vastaan.

12. Määrätyn rakennuksen tai rakennusryhmän sisällä turvaluokiteltavia asiakirjoja voidaan kuljettaa suljetussa kuoressa, johon on merkitty ainoastaan vastaanottajan nimi, sillä ehdolla, että sitä kuljettaa henkilö, jolla on asiakirjojen turvaluokkaa vastaava valtuutus.

13. Valtion sisällä TRÈS SECRET UE / EU TOP SECRET -turvaluokan asiakirjoja saa lähettää ainoastaan virallisen lähettipalvelun tai TRÈS SECRET UE / EU TOP SECRET -turvaluokan valtuutuksen saaneiden henkilöiden kautta.

14. Aina kun käytetään lähettipalvelua TRÈS SECRET UE / EU TOP SECRET -turvaluokan asiakirjan lähettämiseksi rakennuksen tai rakennusryhmän rajojen ulkopuolelle, noudatetaan tässä luvussa olevia määräyksiä pakkaamisen ja kuittaamisen osalta. Jakeluyksiköiden henkilöstö järjestetään varmistaen, että TRÈS SECRET UE / EU TOP SECRET -turvaluokan asiakirjoja sisältävät pakkaukset pysyvät vastuunalaisen viranomaisen välittömässä valvonnassa kaiken aikaa.

15. Poikkeuksellisesti muut virkailijat kuin lähetit voivat viedä TRÈS SECRET UE / EU TOP SECRET -turvaluokan asiakirjoja rakennuksen tai rakennusryhmän ulkopuolelle käytettäväksi kokouksissa ja keskusteluissa edellyttäen, että: a) kantajalla on valtuutus päästä TRÈS SECRET UE / EU TOP SECRET -turvaluokan tietoon, b) kuljetustapa on kansallisten ERITTÄIN SALAINEN -asiakirjojen lähettämistä koskevien kansallisten sääntöjen mukainen, c) virkailija ei missään olosuhteissa jätä TRÈS SECRET UE / EU TOP SECRET -turvaluokan asiakirjoja vartioimatta; d) toteutetaan sellaiset järjestelyt, että täten siirrettävistä asiakirjoista tehty luettelo tulee kirjatuksi sen TRÈS SECRET UE / EU TOP SECRET -turvaluokan rekisteriin, jossa asiakirjoja pidetään, ja että ne tulevat viedyiksi päiväkirjaan sekä että niitä palautettaessa niiden yhtäpitävyys tulee tarkastetuksi.

16. Määrätyn valtion sisällä SECRET UE- ja CONFIDENTIEL UE -turvaluokan asiakirjoja voidaan lähettää postitse, jos tällainen menettely on sallittu kansallisten sääntöjen mukaan ja jos se tapahtuu kyseisten säännösten määräysten mukaisesti, tai sellaisten lähettipalveluiden tai henkilöiden kautta, joilla on valtuutus päästä EU:n turvaluokiteltuun tietoon.

17. Kunkin jäsenvaltion tai EU:n hajautetun erillisviraston olisi laadittava ohjeet EU:n turvaluokiteltujen asiakirjojen henkilökohtaisesta kuljettamisesta näiden asetusten pohjalta. Kuljetuksesta vastaavaa on vaadittava lukemaan ja allekirjoittamaan nämä ohjeet. Erityisesti ohjeissa on tehtävä selväksi, että kaikissa tapauksissa: a) kuljetuksesta vastaavan on pidettävä asiakirjat hallussaan siihen asti, kunnes ne ovat turvallisessa säilössä IV jakson mukaisesti; b) asiakirjoja on vartioitava julkisissa kulkuneuvoissa tai yksityisissä ajoneuvoissa tai ravintoloiden tai hotellien kaltaisissa paikoissa. Niitä ei saa varastoida hotellien kassakaappeihin tai jättää vartioimatta hotellihuoneisiin; c) asiakirjojen lukeminen lentokoneiden tai junien kaltaisilla julkisilla paikoilla on kielletty.

18. CONFIDENTIEL UE- tai sitä korkeamman turvaluokan aineisto olisi kuljetettava jäsenvaltiosta toiseen diplomaatti- tai sotilaskuriirilla.

19. Kuitenkin SECRET UE- tai CONFIDENTIEL UE -turvaluokan aineiston henkilökohtainen kuljettaminen voidaan sallia, jos kuljetusjärjestelyin voidaan varmistaa, että aineisto ei voi joutua sivullisille.

20. Kansalliset turvallisuusviranomaiset voivat antaa luvan henkilökohtaiseen kuljettamiseen silloin kun diplomaatti- tai sotilaskuriiri ei ole käytettävissä tai jos näiden kuriirien käytöstä saattaisi seurata viive, joka voisi haitata EU:n toimia ja aiottu vastaanottaja tarvitsee aineiston kiireellisesti. Kunkin jäsenvaltion olisi laadittava ohjeet muiden kuin diplomaattisen tai sotilaallisen kuriirin suorittamasta kansainvälisestä SECRET UE- ja sitä alemman turvaluokan aineiston henkilökohtaisesta kuljettamisesta. Ohjeissa on edellytettävä, että: a) kuljetuksesta vastaavalle on tehty jäsenvaltioiden myöntämä asianmukainen valtuutus; b) kaikki näin kuljetettu aineisto viedään rekisteriin asianmukaisessa toimistossa tai rekisterinpitäjän luona; c) EU:n aineistoa sisältävissä pakkauksissa tai laukuissa on oltava virallinen sinetti tullitarkastusten estämiseksi tai rajoittamiseksi sekä osoitelippu, jossa on yhteystiedot ja ohjeet löytäjälle; d) kuljetuksesta vastaavalla on oltava mukanaan kaikkien EU-valtioiden hyväksymä kuriiritodistus ja/tai työmääräys tunnistetiedoissa tarkoitetun pakkauksen kuljettamiseen; e) minkään EU:n ulkopuolisen valtion kautta tai sen rajan yli ei saa kulkea matkustettaessa maitse, ellei lähettävällä valtiolla ole erityisiä takuita kyseisen valtion taholta; f) kuljetuksesta vastaavan matkasuunnitelmien on oltava päämäärien, matkustusreittien ja käytettävien kulkuneuvojen osalta EU:n asetusten mukaisia tai — mikäli kansalliset asetukset tämän osalta ovat tiukempia — näiden asetusten mukaisia; g) kuljetuksesta vastaavan on pidettävä aineisto koko ajan hallussaan, kunnes se varastoidaan IV jaksossa olevien turvallista säilyttämistä koskevien määräysten mukaisesti; h) aineistoa ei saa jättää vartioimatta julkisiin tai yksityisiin ajoneuvoihin tai ravintoloiden tai hotellien kaltaisiin paikkoihin. Sitä ei saa varastoida hotellien kassakaappeihin tai jättää vartioimatta hotellihuoneisiin; i) jos kuljetettava aineisto sisältää asiakirjoja, näitä ei saa lukea julkisilla paikoilla (esim. lentokoneissa, junissa jne.). Turvaluokiteltavaa aineistoa kuljettamaan määrätyn henkilön on luettava ja allekirjoitettava turvaohjeet, jotka sisältävät vähintään edellä luetellut ohjeet ja menettelytavat, joita on noudatettava hätätapauksessa tai tulliviranomaisten tai lentoturvallisuusviranomaisten vaatiessa turvaluokiteltavan aineiston sisältämän pakkauksen avaamista.

21. RESTREINT UE -turvaluokan asiakirjojen lähettämisestä ei ole erityisiä määräyksiä, paitsi että lähetettäessä on varmistettava, että asiakirjat eivät voi joutua sivullisille.

22. Kaikkien SECRET UE- ja CONFIDENTIEL UE -turvaluokan asiakirjojen kuljettamista varten palkattujen kuriirien ja lähettien on läpäistävä asianmukainen luotettavuusselvitys.

III luku

Sähköiset ja muut tekniset lähetyskeinot

23. Tietoliikenteen turvaamismenetelmien tarkoituksena on varmistaa EU:n turvaluokitellun tiedon suojattu lähettäminen. Tällaisen EU:n turvaluokitellun tiedon lähettämiseen sovellettavia yksityiskohtaisia sääntöjä käsitellään XI jaksossa.

24. CONFIDENTIEL UE- ja SECRET UE -turvaluokan tietoa saa siirtää ainoastaan valtuutettujen tietoliikennekeskusten ja -verkostojen ja/tai -päätteiden ja -järjestelmien kautta.

IV luku

EU:n turvaluokitelluista asiakirjoista tehdyt ylimääräiset jäljennökset, käännökset ja otteet

25. Vain tietojen luovuttaja antaa valtuutuksen TRÈS SECRET UE / EU TOP SECRET -turvaluokan asiakirjojen jäljentämiseen tai kääntämiseen.

26. Jos henkilön, jolla ei ole TRÈS SECRET UE / EU TOP SECRET -turvaluokan valtuutusta tarvitsee sellaista tietoa, joka ei ole turvaluokiteltu siitä huolimatta, että se esiintyy TRÈS SECRET UE / EU TOP SECRET -turvaluokan asiakirjassa, TRÈS SECRET UE / EU TOP SECRET -turvaluokan rekisteristä vastaava virkamies voidaan valtuuttaa ottamaan tarpeellisen määrän otteita kyseisestä asiakirjasta. Samalla hänen on toteutettava tarpeelliset toimet sen varmistamiseksi, että nämä otteet turvaluokitellaan asianmukaisesti.

27. Vastaanottaja voi jäljentää tai kääntää SECRET UE- ja sitä alemman turvaluokan asiakirjoja kansallisten turvallisuutta koskevien asetusten puitteissa sillä ehdolla, että yleisen valtuutuksen periaatetta noudatetaan tarkasti. Alkuperäiseen asiakirjaan sovellettavia turvatoimia sovelletaan myös siitä tehtyihin jäljennöksiin ja/tai käännöksiin. EU:n hajautetuissa erillisvirastoissa noudatetaan näitä turvallisuussääntöjä.

V luku

EU:n turvaluokitellun aineiston inventointi, tarkastukset, säilytys ja hävittäminen

28. Joka vuosi kukin VIII jaksossa tarkoitettu TRÈS SECRET UE / EU TOP SECRET -turvaluokan kirjaamo toteuttaa TRÈS SECRET UE / EU TOP SECRET -turvaluokan asiakirjojen yksityiskohtaisen inventoinnin VIII jakson 9—11 jakson asetusten mukaisesti. TRÈS SECRET UE / EU TOP SECRET -turvaluokkaa alemmat EU:n turvaluokitellut asiakirjat tarkastetaan sisäisesti kansallisten suuntaviivojen mukaisesti sekä neuvoston pääsihteeristön tai EU:n hajautettujen erillisvirastojen osalta korkeana edustajana toimivan pääsihteerin ohjeiden mukaisesti. Tässä yhteydessä asiakirjojen haltijoilla on tilaisuus ottaa kantaa siihen: a) alennetaanko tai poistetaanko määrättyjen asiakirjojen turvaluokitus; b) mitä asiakirjoja tuhotaan.

29. Varastointiongelmien minimoimiseksi kaikkien rekisterien valvontavirkailijoilla on valtuudet tallentaa TRÈS SECRET UE / EU TOP SECRET-, SECRET UE- ja CONFIDENTIEL UE -turvaluokan asiakirjoja mikrofilmille tai muulla tavoin varastoida sähköisesti tai optisin välinein arkistointia varten edellyttäen, että: a) henkilöstöllä, joka suorittaa mikrofilmitallentamisen/varastoinnin, on voimassa oleva valtuutus käsitellä asianmukaisen turvaluokan tietoa; b) mikrofilmi/varastointivälineet suojataan yhtä huolellisesti kuin alkuperäiset asiakirjat; c) kaikesta TRÈS SECRET UE / EU TOP SECRET -turvaluokan asiakirjojen mikrofilmitallentamisesta/varastoinnista ilmoitetaan tietojen luovuttajalle; d) yksittäiset filmirullat tai muut tallennusvälineet sisältävät ainoastaan saman TRÈS SECRET UE / EU TOP SECRET-, SECRET UE- tai CONFIDENTIEL UE -turvaluokan asiakirjoja; e) TRÈS SECRET UE / EU TOP SECRET- tai SECRET UE -turvaluokan asiakirjojen mikrofilmitallennuksesta/varastoimisesta ilmoitetaan selkeästi vuosittaisessa inventoinnissa käytettävässä luettelossa; f) alkuperäiset mikrofilmille tallennetut tai muuten varastoidut asiakirjat hävitetään jäljempänä 31—36 kohdassa olevien asetusten mukaisesti.

30. Nämä säännöt soveltuvat myös kaikkiin muihin kansallisen turvallisuusviranomaisen valtuuttamiin varastointikeinoihin kuten sähkömagneettiselle ja optiselle levykkeelle tallentamiseen.

31. EU:n turvaluokiteltujen asiakirjojen tarpeettoman kasaantumisen välttämiseksi ne asiakirjat, joiden niitä hallinnoivan laitoksen päällikkö katsoo olevan vanhentuneita ja joita hän katsoo olevan liikaa, hävitetään niin pian kuin se on käytännössä mahdollista seuraavalla tavalla: a) TRÈS SECRET UE / EU TOP SECRET -turvaluokan asiakirjojen hävittäminen voidaan tehdä ainoastaan niistä vastaavassa keskusrekisterissä. Jokainen hävitetty asiakirja merkitään hävittämisluetteloon, jonka allekirjoittavat TRÈS SECRET UE / EU TOP SECRET -turvaluokan valvontavirkailija sekä hävittämisen todistava virkailija, jolla on TRÈS SECRET UE / EU TOP SECRET -turvaluokan valtuutus. Tämä kirjataan päiväkirjaan. b) Rekisterissä säilytetään hävittämistodistus yhdessä jakelulistan kanssa kymmenen vuoden ajan. Käännökset toimitetaan tietojen luovuttajalle tai asianmukaiselle keskuskirjaamolle ainoastaan erikseen pyydettäessä. c) TRÈS SECRET UE / EU TOP SECRET -turvaluokan asiakirjat, mukaan lukien kaikki TRÈS SECRET UE / EU TOP SECRET -turvaluokan asiakirjojen valmistelusta aiheutuva turvaluokiteltu jäte, kuten vialliset käännökset, luonnokset, koneella kirjoitetut muistiinpanot ja hiilipaperit hävitetään TRÈS SECRET UE / EU TOP SECRET -turvaluokan valtuutuksen saaneen viranomaisen valvonnassa polttamalla, silppuamalla, repimällä tai muulla tavoin saattamalla tunnistamattomaan muotoon, josta niitä ei voi palauttaa ennalleen.

32. SECRET UE -turvaluokan asiakirjojen hävittämisen suorittaa kyseisistä asiakirjoista vastaava rekisteri luotettavuusselvityksen läpikäyneen henkilön valvonnassa käyttäen jotakin 31 kohdan c alakohdassa osoitettua menetelmää. Hävitetyt TRÈS SECRET UE / EU TOP SECRET -turvaluokan asiakirjat luetteloidaan hävittämistodistuksiin, jotka allekirjoitetaan ja jotka rekisteri säilyttää yhdessä jakelulistan kanssa vähintään kolmen vuoden ajan.

33. CONFIDENTIEL UE -turvaluokan asiakirjojen hävittämisen suorittaa kyseisistä asiakirjoista vastaava rekisteri luotettavuusselvityksen läpikäyneen henkilön valvonnassa käyttäen jotakin 31 kohdan c alakohdassa mainittua menetelmää. Niiden hävittäminen kirjataan kansallisten asetusten mukaisesti ja neuvoston pääsihteeristön tai EU:n hajautettujen erillisvirastojen tapauksessa korkeana edustajana toimivan pääsihteerin ohjeiden mukaisesti.

34. RESTREINT UE -turvaluokan asiakirjojen hävittämisen suorittaa kyseisistä asiakirjoista vastaava kirjaamo tai niiden käyttäjä kansallisten asetusten mukaisesti ja neuvoston pääsihteeristön tai EU:n hajautettujen erillisvirastojen tapauksessa korkeana edustajana toimivan pääsihteerin ohjeiden mukaisesti.

35. Neuvoston pääsihteeristö, jäsenvaltiot ja EU:n hajautetut erillisvirastot laativat paikallisiin olosuhteisiin pohjautuvat suunnitelmat EU:n turvaluokitellun aineiston suojaamiseksi kriisitilanteissa mukaan lukien mahdolliset suunnitelmat hävittämistä ja evakuointia varten hätätapauksissa; kukin niistä julkaisee organisaationsa puitteissa tarpeelliseksi katsotut ohjeet sen estämiseksi, että EU:n turvaluokiteltava aineisto joutuisi sivullisille.

36. Järjestelyt SECRET UE- ja CONFIDENTIEL UE -turvaluokan aineiston suojaamiseksi ja/tai hävittämiseksi kriisitilanteessa eivät saa missään olosuhteissa vaikuttaa haitallisesti TRÈS SECRET UE / EU TOP SECRET -turvaluokan aineiston suojaamiseen tai hävittämiseen, mukaan lukien salauslaitteisto, jonka käsittely on kaikkia muita tehtäviä kiireellisempi. Salauslaitteisto suojataan ja hävitetään hätätapauksessa noudattaen ad hoc -ohjeita.

VI luku

Neuvostolle osoitettuihin asiakirjoihin sovellettavat erityissäännöt

37. Luokiteltujen tietojen toimisto seuraa neuvoston pääsihteeristössä SECRET UE- tai CONFIDENTIEL UE -turvaluokkien tietoja, jotka sisältyvät neuvostolle osoitettuihin asiakirjoihin. Henkilöstö- ja hallintoasiain pääjohtajan alaisuudessa luokiteltujen tietojen toimisto: a) hoitaa kirjaamista, monentamista, kääntämistä, siirtämistä, lähettämistä ja hävittämistä koskevia toimenpiteitä; b) pitää ajantasaista luetteloa turvaluokiteltavista tiedoista; c) tiedustelee säännöllisin väliajoin tietojen lähettäjiltä, onko tietojen suojaus samassa luokassa edelleen tarpeen; d) määrittelee yhteistyössä turvallisuusyksikön kanssa tietojen luokituksessa ja luokituksen poistamisessa sovellettavat käytännön menettelytavat.

38. Luokiteltujen tietojen toimisto pitää yllä seuraavat tiedot sisältävää rekisteriä: a) turvaluokiteltavan tiedon valmistumispäivämäärä; b) luokka; c) luokan voimassaolon päättymispäivä; d) lähettäjän nimi ja osasto; e) vastaanottaja/t sekä tämän/näiden järjestysnumerot; f) asia; g) numero; h) jaettujen kappaleiden lukumäärä; i) neuvostolle toimitetun turvaluokiteltavan tiedon inventaarioiden valmistelut; j) turvaluokiteltavan tiedon luokan poistamisesta tai alentamisesta pidettävä luettelo.

39. Tämän jakson I—V luvuissa määrätyt yleiset säännöt soveltuvat neuvoston pääsihteeristön luokiteltujen tietojen toimistoon, ellei niitä muuteta tässä luvussa määrätyillä erityissäännöillä.

VIII JAKSO

TRÈS SECRET UE / EU TOP SECRET -REKISTERIT

1. TRÈS SECRET UE / EU TOP SECRET -rekistereiden tarkoituksena on varmistaa, että TRÈS SECRET UE / EU TOP SECRET -asiakirjojen tallennus, käsittely ja jakelu toteutetaan turvamääräysten mukaisesti. TRÈS SECRET UE / EU TOP SECRET -rekisterin johtaja toimii kussakin jäsenvaltiossa ja neuvoston pääsihteeristössä ja tarvittaessa EU:n hajautetuissa virastoissa TRÈS SECRET UE / EU TOP SECRET -valvontaviranomaisena.

2. Keskusrekisterit toimivat pääasiallisina tietoja vastaanottavina ja luovuttavina viranomaisina jäsenvaltioissa, neuvoston pääsihteeristössä ja sellaisissa EU:n hajautetuissa virastoissa, joihin kyseisiä rekistereitä on perustettu, sekä tarvittaessa muissa EU:n toimielimissä, kansainvälisissä järjestöissä ja kolmansissa valtioissa, joiden kanssa neuvosto on sopinut luokiteltujen tietojen vaihtamista koskevista turvamenettelyistä.

3. Tarvittaessa perustetaan alarekistereitä, jotka vastaavat TRÈS SECRET UE / EU TOP SECRET -asiakirjojen sisäisestä hallinnoinnista; kyseisissä rekistereissä pidetään ajantasaiset tiedot alarekisterissä olevien asiakirjojen liikkeistä.

4. TRÈS SECRET UE / EU TOP SECRET -alarekisterit perustetaan I jaksossa esitetyn mukaisesti vastauksena pitkäaikaisiin tarpeisiin, ja ne liitetään TRÈS SECRET UE / EU TOP SECRET -keskusrekisteriin. Jos TRÈS SECRET UE / EU TOP SECRET -asiakirjoja tarvitaan vain väliaikaisesti ja satunnaisesti, ne voidaan luovuttaa ilman TRÈS SECRET UE / EU TOP SECRET -alarekisterin perustamista edellyttäen, että on olemassa määräyksiä sen varmistamiseksi, että kyseiset asiakirjat ovat edelleen asianomaisen TRÈS SECRET UE / EU TOP SECRET -rekisterin valvonnassa ja että kaikkia fyysisen ja henkilöstön turvallisuuden suojausta koskevia toimenpiteitä noudatetaan.

5. TRÈS SECRET UE / EU TOP SECRET -asiakirjoja ei voida toimittaa suoraan saman TRÈS SECRET UE / EU TOP SECRET -keskusrekisterin alarekisteristä toiseen ilman keskusrekisterin nimenomaista hyväksyntää.

6. Muiden kuin samaan keskusrekisteriin liittyvien alarekistereiden välinen TRÈS SECRET UE / EU TOP SECRET -asiakirjojen vaihto on ohjattava TRÈS SECRET UE / EU TOP SECRET -keskusrekistereiden kautta.

7. TRÈS SECRET UE / EU TOP SECRET -keskusrekisterin valvontaviranomaisena toimivan johtajan tehtävänä on: a) toimittaa TRÈS SECRET UE / EU TOP SECRET -asiakirjoja VII jaksossa olevien määräysten mukaisesti; b) ylläpitää luetteloa kaikista keskusrekisterin alaisista TRÈS SECRET UE / EU TOP SECRET -alarekistereistä sekä näiden valvontaviranomaisiksi nimettyjen henkilöiden ja heidän valtuutettujen sijaistensa nimistä ja allekirjoituksista; c) säilyttää kuittaustiedot kaikista keskusrekisterin luovuttamista TRÈS SECRET UE / EU TOP SECRET -asiakirjoista; d) pitää kirjaa keskusrekisterissä olevista ja sen jakamista TRÈS SECRET UE / EU TOP SECRET -asiakirjoista; e) ylläpitää ajantasaista luetteloa kaikista sellaisista TRÈS SECRET UE / EU TOP SECRET -keskusrekistereistä ja niiden valvontaviranomaisiksi nimettyjen henkilöiden ja heidän valtuutettujen sijaistensa nimistä ja allekirjoituksista, joiden kanssa keskusrekisterin johtaja on yleensä tekemisissä; f) suojelee fyysisesti kaikkia rekisterissä olevia TRÈS SECRET UE / EU TOP SECRET -asiakirjoja IV jaksossa olevien määräysten mukaisesti.

8. TRÈS SECRET UE / EU TOP SECRET -alarekisterin valvontaviranomaisena toimivan johtajan tehtävänä on: a) toimittaa TRÈS SECRET UE / EU TOP SECRET -asiakirjoja VII jaksossa ja VIII jakson 5 ja 6 kohdassa olevien määräyksien mukaisesti; b) ylläpitää ajantasaista luetteloa kaikista henkilöistä, joilla on valtuudet saada hänen valvonnassaan olevia TRÈS SECRET UE / EU TOP SECRET -tietoja; c) toimittaa TRÈS SECRET UE / EU TOP SECRET -asiakirjoja niiden luovuttajan ohjeiden tai tarpeellisuusperiaatteen mukaisesti tarkistettuaan ensin, että vastaanottajasta on tehty vaadittu luotettavuusselvitys; d) ylläpitää ajantasaiset tiedot kaikista TRÈS SECRET UE / EU TOP SECRET -asiakirjoista, joiden hallussapitoa tai jakelua hän valvoo tai jotka on toimitettu muihin TRÈS SECRET UE / EU TOP SECRET -rekistereihin, sekä säilyttää kuittaustiedot kyseisistä asiakirjoista; e) ylläpitää ajantasaista luetteloa niistä TRÈS SECRET UE / EU TOP SECRET -rekistereistä, joiden kanssa hänellä on valtuudet vaihtaa TRÈS SECRET UE / EU TOP SECRET -asiakirjoja, ja kyseisten rekistereiden valvontaviranomaisina toimivien henkilöiden ja heidän valtuutettujen sijaistensa nimistä ja allekirjoituksista; f) suojelee fyysisesti kaikkia rekisterissä olevia TRÈS SECRET UE / EU TOP SECRET -asiakirjoja IV jaksossa olevien määräysten mukaisesti.

9. TRÈS SECRET UE / EU TOP SECRET -rekisteri luetteloi vuosittain yksityiskohtaisesti kaikki TRÈS SECRET UE / EU TOP SECRET -asiakirjat, joista se on tilivelvollinen. Asiakirja on luetteloitava, jos se on fyysisesti rekisterissä tai jos rekisterissä on sen TRÈS SECRET UE / EU TOP SECRET -rekisterin kuittaus vastaanotosta, jonne asiakirja on siirretty, todistus asiakirjan hävittämisestä taikka määräys kyseisen asiakirjan luokittelun alentamisesta tai poistamisesta. 10. Alarekistereiden on toimitettava vuosittaisen luettelointinsa tulokset siihen keskusrekisteriin, jonka alaisia ne ovat, tiettyyn kyseisen keskusrekisterin määräämään päivään mennessä. 11. Kansallisten turvallisuusviranomaisten, kuten myös niiden EU:n toimielinten, kansainvälisten järjestöjen ja niiden EU:n hajautettujen virastojen, joihin perustettu TRÈS SECRET UE / EU TOP SECRET -keskusrekisteri, on toimitettava TRÈS SECRET UE / EU TOP SECRET -keskusrekisterissä suoritettujen vuosittaisten luettelointien tulokset korkeana edustajana toimivalle pääsihteerille viimeistään kunkin vuoden 1 päivänä huhtikuuta.

IX JAKSO

NEUVOSTON ULKOPUOLELLA JÄRJESTETTÄVIEN JA ERITTÄIN ARKALUONTEISIA ASIOITA KÄSITTELEVIEN ERITYISKOKOUSTEN YHTEYDESSÄ SOVELLETTAVAT TURVATOIMET

YLEISTÄ

1. Järjestettäessä Eurooppa-neuvoston tai neuvoston istuntoja, ministerikokouksia tai muita tärkeitä kokouksia Brysselissä ja Luxemburgissa sijaitsevien neuvoston tilojen ulkopuolella ja käsiteltävien asioiden tai tietojen arkaluonteisuuteen liittyvien turvavaatimusten sitä edellyttäessä on toteutettava seuraavat turvatoimet. Kyseiset toimet koskevat ainoastaan EU:n luokiteltujen tietojen suojelua. Myös muita turvatoimia saattaa olla tarpeen suunnitella.

VASTUUALUEET

Isäntäjäsenvaltiot

2. Jäsenvaltion, jonka alueella kokous on määrä järjestää (isäntäjäsenvaltio), on vastattava yhteistyössä neuvoston pääsihteeristön turvallisuusyksikön kanssa Eurooppa-neuvoston ja neuvoston istuntojen sekä ministerikokousten ja muiden tärkeiden kokousten turvallisuudesta sekä valtuuskuntien tärkeimpien jäsenten ja heidän henkilöstönsä fyysisestä turvallisuudesta. Turvallisuuden suojelun osalta on erityisesti varmistettava, että: a) turvallisuusuhkiin ja turvallisuuden vaarantaviin tapahtumiin varautumiseksi laaditaan suunnitelmia. Kyseisissä suunnitelmissa on otettava erityisesti huomioon se, että EU:n luokiteltuja tietoja on voitava toimistotiloissa säilyttää turvallisessa paikassa; b) toteutetaan toimenpiteitä, jotta EU:n luokiteltuja tietoja koskevien viestien vastaanottamiseen ja toimittamiseen on mahdollista käyttää neuvoston tietoliikennejärjestelmää. Isäntäjäsenvaltion on myös pyydettäessä annettava käyttöön turvallisia puhelinjärjestelmiä.

Jäsenvaltiot

3. Jäsenvaltioiden viranomaisten on toteutettava tarvittavat toimet sen varmistamiseksi, että: a) jäsenvaltioiden valtuuskuntien jäsenille annetaan asianmukaiset todistukset luotettavuusselvityksistä tarvittaessa joko merkkeinä tai faksilla joko suoraan kokouksen turvallisuusvastaavalle tai neuvoston pääsihteeristön turvallisuusyksikön välityksellä; b) tiedottavat erityisistä uhkista isäntäjäsenvaltion viranomaisille ja tarvittaessa neuvoston pääsihteeristön turvallisuusyksikölle asianmukaisten toimien toteuttamiseksi.

Kokouksen turvallisuuspäällikkö

4. On nimettävä kokouksen turvallisuudesta vastaava henkilö, joka valmistelee ja valvoo yleisiä sisäisiä turvatoimenpiteitä sekä koordinoi niitä muiden asiaankuuluvien turvaviranomaisten kanssa. Hänen toteuttamiensa toimien olisi yleensä liityttävä: i) kokouspaikkaa koskeviin turvatoimiin, jotta kokous voidaan järjestää ilman kokouksessa mahdollisesti käytettävien EU:n luokiteltujen tietojen turvallisuuden vaarantavia tapahtumia; ii) kokouspaikalle, valtuuskuntien tiloihin ja kokoussaleihin pääsyyn oikeutetun henkilöstön tarkastamiseen ja laitteiston tarkistamiseen; iii) jatkuvaan koordinointiin isäntäjäsenvaltion toimivaltaisten viranomaisten sekä neuvoston pääsihteeristön turvallisuusyksikön kanssa; a) b) kokousasiakirjoihin liitettäviin turvaohjeisiin ottaen asianmukaisesti huomioon näissä turvallisuussäännöissä esitetyt vaatimukset ja muut tarpeellisiksi katsotut turvaohjeet.

Neuvoston pääsihteeristön turvallisuusyksikkö

5. Neuvoston pääsihteeristön turvallisuusyksikön on toimittava turvallisuusasioiden neuvontajana kokousta valmisteltaessa; turvallisuusyksikön olisi osallistuttava kokouksen valmisteluun auttamalla ja antamalla neuvoja kokouksen turvallisuuspäällikölle ja tarvittaessa valtuuskunnille.

6. Jokaisen kokoukseen osallistuvan valtuuskunnan on nimettävä turvallisuuspäällikkö, joka vastaa valtuuskuntaa koskevista turvallisuusasioista ja on yhteydessä kokouksen turvallisuuspäällikköön sekä tarvittaessa neuvoston pääsihteeristön turvallisuusyksikön edustajaan.

TURVATOIMET

Suojatut alueet

7. Seuraavat alueet olisi määriteltävä: a) II luokan suojattu alue, johon kuuluvat tarvittaessa asiakirjojen valmisteluhuone, neuvoston pääsihteeristön tilat ja kopiointilaitteet, sekä valtuuskuntien tilat; b) I luokan suojattu alue, johon kuuluvat kokoussali sekä tulkkien ja ääniteknikkojen työtilat; c) hallinnolliset alueet, joihin kuuluvat lehdistötilat, hallinnointiin, ruokailuun ja yöpymiseen käytettävät tilat, lehdistökeskuksen välittömässä läheisyydessä sijaitseva alue sekä kokouspaikka.

Kulkuluvat

8. Kokouksen turvallisuuspäällikön on toimitettava asianmukaiset kulkuluvat, joita valtuuskunnat ovat pyytäneet tarpeidensa mukaisesti. Tarvittaessa voidaan eritellä ne suojatut alueet, joille kulkuluvan haltijalla on oikeus päästä.

9. Kokouksen turvaohjeistuksessa on vaadittava, että kaikkien asianomaisten henkilöiden on pidettävä kokouspaikalla ollessaan aina kulkulupansa näkyvästi esillä, jotta turvahenkilöstö voi tarvittaessa tarkastaa ne.

10. Kokouspaikalle olisi päästettävä mahdollisimman vähän henkilöitä, joilla ei ole kulkulupaa. Valtuuskunnat, jotka haluavat tavata vierailijoita kokouksen aikana, on ilmoitettava tästä kokouksen turvallisuuspäällikölle. Vierailijoille on annettava erillinen vierailijakulkulupa. Tässä yhteydessä on täytettävä vierailijalomake, johon merkitään vierailijan nimi sekä tavattavan henkilön nimi. Vierailijalla on oltava aina mukanaan joko turvamies tai tavattava henkilö. Saattavan henkilön on pidettävä vierailijalomake mukanaan ja palautettava se yhdessä vierailijakulkuluvan kanssa turvahenkilöstölle, kun vierailija poistuu kokouspaikalta.

Kuvan- ja äänentallennuslaitteiston tarkastaminen

11. Kameroita ja äänityslaitteita ei saa tuoda I luokan suojatulle alueelle lukuun ottamatta valokuvaajien ja ääniteknikkojen tuomia laitteita, joille kokouksen turvallisuuspäällikkö on antanut asiaankuuluvat luvat.

Salkkujen, kannettavien tietokoneiden ja pakettien tarkastus

12. Henkilöt, joilla on kulkulupa suojatulle alueelle, voivat yleensä tuoda salkkunsa ja kannettavat tietokoneensa (ainoastaan omalla virtalähteellä) ilman, että niitä tarkastetaan. Valtuuskunnille tarkoitetut paketit on tarkastettava joko siten, että valtuuskunnan turvallisuuspäällikkö tarkastaa paketit, ne läpivalaistaan erityislaitteistoa käyttäen tai turvallisuushenkilöstö avaa ne tarkastusta varten. Salkkujen ja pakettien tarkastukseen voidaan määrätä tiukempia toimenpiteitä, jos kokouksen turvallisuuspäällikkö katsoo sen tarpeelliseksi.

Tekninen suojaus

13. Turvallisuusteknikot voivat suojata teknisesti kokoussalin, ja he voivat myös suorittaa televalvontaa kokouksen aikana.

Valtuuskuntien asiakirjat

14. Valtuuskunnat ovat vastuussa EU:n luokiteltujen asiakirjojen viemisestä kokouksiin ja niistä pois. Valtuuskunnat vastaavat myös kyseisten asiakirjojen todentamisesta ja suojaamisesta sinä aikana, kun niitä käytetään valtuuskunnille osoitetuissa tiloissa. Isäntäjäsenvaltiota saatetaan pyytää kuljettamaan luokiteltuja asiakirjoja kokouspaikalle ja sieltä pois.

Asiakirjojen säilyttäminen turvallisessa paikassa

15. Jolleivat neuvoston pääsihteeristö, komissio tai valtuuskunnat voi säilyttää luokiteltuja asiakirjojaan hyväksyttyjen normien mukaisesti, ne voivat kuittausta vastaan jättää kyseiset asiakirjat sinetöidyssä kirjekuoressa kokouksen turvallisuuspäällikölle, joka säilyttää ne hyväksyttyjen normien mukaisesti.

Tilojen tarkastus

16. Kokouksen turvallisuuspäällikkö huolehtii siitä, että neuvoston pääsihteeristön ja valtuuskuntien tilat tarkastetaan jokaisen työpäivän jälkeen sen varmistamiseksi, että kaikkia EU:n luokiteltuja tietoja säilytetään turvallisessa paikassa. Ellei näin ole, turvallisuuspäällikkö toteuttaa tarvittavat toimenpiteet.

EU:n luokiteltujen asiakirjojen hävittäminen

17. Kaikkia tarpeettomia asiakirjoja on käsiteltävä EU:n luokiteltuina tietoina. Neuvoston pääsihteeristölle ja valtuuskunnille on annettava jätepaperikorit tai -pussit. Ennen kuin neuvoston pääsihteeristö ja valtuuskuntien jäsenet poistuvat niille osoitetuista tiloista, niiden on toimitettava tarpeettomat asiakirjat kokouksen turvallisuuspäällikölle, joka huolehtii niiden sääntöjen mukaisesta hävittämisestä.

18. Kokouksen päätyttyä kaikkia neuvoston pääsihteeristön tai valtuuskuntien hallussa olevia tarpeettomia asiakirjoja on käsiteltävä jätteenä. Neuvoston pääsihteeristön ja valtuuskuntien tilat on tarkastettava perinpohjaisesti ennen kokouksen turvajärjestelyjen poistamista. Asiakirjat, joiden vastaanotosta on vaadittu kuittaus, on hävitettävä VII jaksossa esitetyllä tavalla.

X JAKSO

EU:N LUOKITELTUJEN TIETOJEN TURVALLISUUDEN RIKKOMINEN JA VAARANTAMINEN

1. Tietoturvallisuutta rikotaan, jos neuvoston tai kansallisia turvasääntöjä ei noudateta tai niitä laiminlyödään, mistä saattaa aiheutua vahinkoa tai vaaraa EU:n luokitelluille tiedoille.

2. EU:n luokiteltujen tietojen turvallisuus vaarantuu, jos kyseiset tiedot ovat joutuneet kokonaisuudessaan tai osittain henkilöille, joita ei ole valtuutettu käsittelemään niitä, eli joiden luotettavuutta ei ole selvitetty asianmukaisella tavalla tai joilla ei ole tietojen käsittelyn edellyttämiä valtuuksia, tai jos on todennäköistä, että tiedot ovat joutuneet kyseisille henkilöille.

3. EU:n luokiteltujen tietojen turvallisuus voi vaarantua huolimattomuuden, välinpitämättömyyden tai harkitsemattomuuden seurauksena, EU:hun tai sen jäsenvaltioihin kohdistuvan, EU:n luokiteltuja tietoja koskevan toiminnan vuoksi tai muuta haitallista toimintaa harjoittavien järjestöjen vuoksi.

4. Henkilöille, joiden edellytetään käsittelevän EU:n luokiteltuja tietoja, on selvitettävä perusteellisesti, mitä turvatoimia on sovellettava, mitä vaaroja on harkitsemattomasta keskustelusta ja mikä on heidän suhteensa tiedotusvälineisiin. Heidän on oltava tietoisia siitä, että mistä tahansa heidän tietoonsa tulleesta tietoturvallisuuden vaarantavasta rikkomuksesta on ilmoitettava välittömästi jäsenvaltion tai sen toimielimen tai viraston turvallisuusviranomaiselle, jonka palveluksessa he ovat.

5. Kun turvallisuusviranomainen havaitsee tai saa tiedon EU:n luokiteltujen tietojen turvallisuuden rikkomisesta tai EU:n luokitellun aineiston katoamisesta tai häviämisestä, ryhtyy se pikaisiin toimiin, jotta voidaan: a) selvittää tosiseikat; b) arvioida tapahtunut vahinko ja minimoida sen vaikutukset; c) estää tapahtuman toistuminen; d) ilmoittaa asiaankuuluville viranomaisille turvallisuusmääräysten rikkomisen vaikutuksista. Tässä yhteydessä on annettava seuraavat tiedot: i) kuvaus kyseessä olevista tiedoista ja niiden luokituksesta, viite- ja kopionumero, päivämäärä, tietojen luovuttaja, asia ja soveltamisala; ii) lyhyt kuvaus olosuhteista, joissa tietoturvallisuutta on rikottu, sekä päivämäärä ja ajankohta, jona tietojen turvallisuus saattoi vaarantua; iii) ilmoitus tietojen luovuttajalle mahdollisesti annetusta ilmoituksesta.

6. Saatuaan ilmoituksen tietoturvallisuuden mahdollisesta rikkomisesta kunkin turvallisuusviranomaisen velvollisuutena on raportoida tapahtumasta välittömästi seuraavaa menettelyä noudattaen: EU TOP SECRET -alarekisteri raportoi asian neuvoston pääsihteeristön turvallisuusyksikölle EU TOP SECRET -keskusrekisterin välityksellä; jos EU:n luokiteltujen tietojen turvallisuus on vaarantunut jonkin jäsenvaltion toimivaltaan kuuluvalla alalla, kyseisen jäsenvaltion on raportoitava neuvoston pääsihteeristön turvallisuusyksikölle kansallisen turvallisuusviranomaisen välityksellä 5 kohdassa esitetyn mukaisesti.

7. Jos kyseessä on RESTREINT UE -tietoja, asiasta on raportoitava ainoastaan, jos tapauksessa on jotain epätavanomaista.

8. Saatuaan tiedon tietoturvallisuuden rikkomisesta korkeana edustajana toimiva pääsihteeri a) ilmoittaa asiasta viranomaiselle, joka kyseiset luokitellut tiedot on luovuttanut; b) pyytää asianomaisia turvallisuusviranomaisia aloittamaan tutkintatoimet; c) koordinoi tutkintaa, jos asia koskee useampaa kuin yhtä turvallisuusviranomaista; d) hankkii selvityksen olosuhteista, joissa tietoturvallisuutta on rikottu, päivämäärästä ja ajankohdasta, jona tietojen turvallisuus saattoi vaarantua ja jona rikkomus havaittiin, sekä tarkan kuvauksen kyseessä olevan aineiston sisällöstä ja luokituksesta. Lisäksi olisi raportoitava EU:n tai sen yhden tai useamman jäsenvaltion eduille aiheutuneesta vahingosta tai tapahtuman toistumisen estämiseksi toteutetuista toimista.

9. Viranomaisen, jolta tiedot ovat peräisin, on myös tiedotettava asiasta asianosaisille ja annettava niille asianmukaiset ohjeet.

10. Henkilölle, joka on vastuussa EU:n luokiteltujen tietojen turvallisuuden vaarantamisesta, voidaan määrätä kurinpitoseuraamus asiaankuuluvien sääntöjen ja määräysten mukaisesti. Kurinpitoseuraamus ei rajoita oikeutta ryhtyä oikeustoimiin.

XI JAKSO

TIETO- JA TIETOLIIKENNEJÄRJESTELMISSÄ KÄSITELTÄVIEN TIETOJEN SUOJAUS







Sisällysluettelo I luku Johdanto II luku Määritelmät… III luku Turvallisuusvastuut… IV luku Muut kuin tekniset turvatoimet… V luku Tekniset turvatoimet… VI luku Turvallisuus käsittelyn aikana… VII luku Hankinnat… VIII luku Väliaikainen tai tilapäinen käyttö…

I luku

Johdanto

YLEISTÄ

1. Tässä jaksossa käsiteltävää turvallisuuspolitiikkaa ja -vaatimuksia sovelletaan kaikkiin tieto- ja tietoliikennejärjestelmiin ja -verkkoihin (jäljempänä JÄRJESTELMÄT), joissa käsitellään CONFIDENTIEL UE- tai sitä luottamuksellisempia tietoja.

2. Myös RESTREINT UE -tietoja käsitteleville JÄRJESTELMILLE on kehitettävä turvatoimet tällaisten tietojen luottamuksellisuuden suojaamiseksi. Kaikki JÄRJESTELMÄT edellyttävät turvatoimia järjestelmien ja niiden sisältämien tietojen eheyden ja käytettävyyden suojaamiseksi. Nimetty turvallisuusjärjestelyt hyväksyvä viranomainen (Security Accreditation Authority, SAA) määrittelee näihin järjestelmiin sovellettavat turvatoimet, jotka ovat oikeassa suhteessa arvioituun riskiin ja näissä turvallisuussäännöissä esitetyn politiikan mukaisia.

3. Sulautettuja tietotekniikkajärjestelmiä sisältävien anturijärjestelmien suojaus määritellään niiden järjestelmien yleisessä yhteydessä, joihin ne kuuluvat, käyttäen mahdollisimman laajalti tämän jakson soveltuvia määräyksiä.

JÄRJESTELMIIN KOHDISTUVAT UHAT JA JÄRJESTELMIEN HAAVOITTUVUUS

4. Yleisesti ottaen uhka voidaan määritellä mahdollisuudeksi turvallisuuden tahattomaan tai tahalliseen vaarantamiseen. JÄRJESTELMIEN osalta tällainen vaarantaminen tapahtuu silloin, kun yksi tai useampi luottamuksellisuuden, eheyden tai käytettävyyden ominaisuuksista häviää. Haavoittuvuus voidaan määritellä valvonnan riittämättömyydeksi tai puuttumiseksi, jonka vuoksi jokin erityinen kohde helpommin joutuu tai voi joutua uhan alaiseksi. Haavoittuvuus voi olla valvonnan laiminlyöntiä, tai se voi liittyä puutteellisuuteen valvonnan tehokkuudessa, täydellisyydessä tai johdonmukaisuudessa. Haavoittuvuus voi olla luonteeltaan teknistä, menettelyihin liittyvää tai toiminnallista.

5. Nopeasti toimivia hakuja, viestintää ja käyttöä varten suunnitelluissa JÄRJESTELMISSÄ käsiteltävät EU:n turvaluokitellut ja -luokittelemattomat keskitetyssä muodossa olevat tiedot ovat alttiina monille riskeille. Näitä ovat luvattomien käyttäjien pääsy tietoihin tai päinvastaisesti pääsyn epääminen luvan saaneilta käyttäjiltä. Riskejä ovat myös tietojen luvaton paljastaminen, turmeleminen, muuttaminen tai poistaminen. Lisäksi monimutkaiset ja joskus herkät laitteet ovat kalliita ja niitä on usein vaikea korjata tai uusia nopeasti. Sen vuoksi tällaiset JÄRJESTELMÄT ovat houkuttelevia kohteita tiedonkeruutoimille ja sabotoinnille erityisesti, jos turvatoimia pidetään tehottomina.

TURVATOIMET

6. Tässä jaksossa käsiteltävien turvatoimien päätarkoituksena on suojata tiedot luvattomalta paljastamiselta (luottamuksellisuuden häviämiseltä) ja varmistaa tietojen eheys ja käytettävyys. Jotta EU:n turvaluokiteltuja tietoja käsittelevälle JÄRJESTELMÄLLE saataisiin asianmukainen turvallisuussuoja, on määriteltävä kunkin JÄRJESTELMÄN osalta tavanomaista turvallisuutta koskevat asianmukaiset standardit ja asianmukaiset erityiset turvallisuusmenettelyt ja -tekniikat.

7. On määriteltävä ja pantava täytäntöön asianmukaiset turvatoimet turvallisen ympäristön luomiseksi JÄRJESTELMÄN toiminnalle. Näitä toimia sovelletaan fyysisiin tekijöihin, henkilöstöön, muihin kuin teknisiin menettelyihin sekä tietojen ja tietoliikenteen turvallisuuden varmistaviin toimintatapoihin.

8. Tarpeellisuusperiaatteen täytäntöönpanemiseksi ja luvattoman tiedon paljastamisen ehkäisemiseksi tai havaitsemiseksi on edellytettävä turvatoimia (laitteiston ja ohjelmiston turvallisuusominaisuudet). Turvamääräyksiä laadittaessa määritellään, kuinka laajalti turvatoimia tarvitaan. Hyväksymismenettelyssä määritellään, että on olemassa näiden turvatoimien tarvetta vastaava riittävä varmuustaso.

JÄRJESTELMÄKOHTAINEN TURVAVAATIMUSILMOITUS

9. Kaikkien CONFIDENTIEL UE- tai sitä luottamuksellisempia tietoja käsittelevien JÄRJESTELMIEN osalta vaaditaan järjestelmäkohtainen turvavaatimusilmoitus (SYSTEM-Specific Security Requirement Statement, SSRS), jonka tekee tietotekniikkajärjestelmän käyttöviranomainen (IT System Operational Authority, ITSOA) tarvittaessa projektihenkilöstön ja tietoturvaviranomaisen tuella ja jonka turvallisuusjärjestelyt hyväksyvä viranomainen (SAA) hyväksyy. Järjestelmäkohtainen turvavaatimusilmoitus vaaditaan myös silloin, kun turvallisuusjärjestelyt hyväksyvä viranomainen katsoo, että RESTREINT UE -tietojen tai luokittelemattomien tietojen käytettävyys ja eheys ovat uhattuina.

10. Järjestelmäkohtainen turvavaatimusilmoitus (SSRS) on laadittava mahdollisimman varhaisessa vaiheessa projektin alussa, ja sitä on kehitettävä ja paranneltava projektin edetessä, jotta se täyttää eri tehtävät projektin ja JÄRJESTELMÄN elinkaaren eri vaiheissa.

11. Järjestelmäkohtainen turvavaatimusilmoitus (SSRS) on tietotekniikkajärjestelmän käyttöviranomaisen (ITSOA) ja turvallisuusjärjestelyt hyväksyvän viranomaisen (SAA) välinen sitova sopimus, jonka perusteella JÄRJESTELMÄ hyväksytään.

12. Järjestelmäkohtainen turvavaatimusilmoitus (SSRS) on täydellinen ja täsmällinen selvitys noudatettavista turvallisuusperiaatteista ja yksityiskohtaisista turvallisuusvaatimuksista. Se perustuu neuvoston turvallisuuspolitiikkaan ja riskinarviointiin, tai sitä edellyttävät käyttöympäristöä koskevat parametrit, henkilöstön luotettavuusselvityksen alin taso, käsiteltävän tiedon korkein turvaluokitus, turvallisuuden takaava toimintatapa tai käyttäjävaatimukset. Järjestelmäkohtainen turvavaatimusilmoitus (SSRS) on erottamaton osa projektia koskevaa dokumentaatiota, joka toimitetaan asianmukaisille viranomaisille hyväksyttäväksi teknisten, rahoituksellisten ja turvallisuusnäkökohtien osalta. Lopullisessa muodossaan järjestelmäkohtaisesta turvavaatimusilmoituksesta (SSRS) käy täysin selville, mihin JÄRJESTELMÄN turvallisuus perustuu.

TURVALLISUUDEN TAKAAVAT TOIMINTATAVAT

13. Kaikki CONFIDENTIEL UE- tai sitä luottamuksellisempia tietoja käsittelevät JÄRJESTELMÄT on hyväksyttävä käytettäväksi jollain, tai jos eri aikoina esitettävät vaatimukset sitä edellyttävät, usealla seuraavalla toimintatavalla tai niitä vastaavilla kansallisilla tavoilla: a) yleisvaltuutus; b) korkean turvallisuuden takaava toimintatapa; c) monitasoinen turvallisuuden takaava toimintatapa.

II luku

Määritelmät

LISÄMERKINNÄT

14. Jos turvaluokittelun mukaisen käsittelyn lisäksi tarvitaan rajoitettua jakelua ja erityiskäsittelyä varten vielä muita merkintöjä, käytetään merkintää CRYPTO tai jotain muuta EU:ssa hyväksyttyä erityistä käsittelymerkintää.

15. YLEISVALTUUTUKSELLA tarkoitetaan toimintatapaa, jossa KAIKKIEN JÄRJESTELMÄÄN pääsevien luotettavuus selvitetään JÄRJESTELMÄSSÄ käsiteltäviä tietoja koskevan korkeimman turvaluokan mukaan ja kaikilla on yleinen valtuutus päästä KAIKKIIN JÄRJESTELMÄSSÄ käsiteltäviin tietoihin. 1. Yleisvaltuutus merkitsee sitä, että turvallisuusominaisuuksilta ei edellytetä tietojen erottelua JÄRJESTELMÄN sisällä. 2. Muiden turvallisuusominaisuuksien (kuten fyysinen turvallisuus, henkilöstöturvallisuus ja menettelyihin liittyvä turvallisuus) on oltava JÄRJESTELMÄSSÄ käsiteltävien tietojen korkeimman turvaluokan ja kaikkien tietoluokkavaatimusten mukaisia.

16. KORKEAN TURVALLISUUSTASON TAKAAVALLA TOIMINTATAVALLA tarkoitetaan toimintatapaa, jossa kaikkien JÄRJESTELMÄÄN pääsevien luotettavuus selvitetään JÄRJESTELMÄSSÄ käsiteltäviä tietoja koskevan korkeimman turvaluokan mukaan, mutta KAIKILLA EI ole yleisvaltuutusta päästä JÄRJESTELMÄSSÄ käsiteltyihin tietoihin. 1. Yleisvaltuutuksen puuttuminen merkitsee sitä, että turvallisuusominaisuuksilt